02011R1343 — GA — 10.07.2019 — 002.001

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

Arna leasú le:









▼B

RIALACHÁN (AE) UIMH. 1343/2011 Ó PHARLAIMINT NA HEORPA AGUS ÓN GCOMHAIRLE

an 13 Nollaig 2011

maidir le forálacha áirithe i ndáil le hiascaireacht i limistéar Chomhaontú CGIM (An Coimisiún Ginearálta Iascaigh don Mheánmhuir) agus lena leasaítear Rialachán (CE) Uimh. 1967/2006 ón gComhairle maidir le bearta bainistíochta do shaothrú inbhuanaithe acmhainní iascaigh sa Mheánmhuir







TEIDEAL I

FORÁLACHA GINEARÁLTA

Airteagal 1

Ábhar

Leis an Rialachán seo, leagtar síos na rialacha maidir leis na bearta um chaomhnú, um bainistiú, um shaothrú, um fhaireachán, um margaíocht agus um fhorfheidhmiú a chur i bhfeidhm ag an Aontas i leith táirgí iascaigh agus táirgí dobharshaothraithe, ar bearta iad arna mbunú ag an gCoimisiún Ginearálta Iascaigh don Mheánmhuir (“CGIM”).

Airteagal 2

Raon Feidhme

1. ►M2 Tá feidhm ag an Rialachán seo maidir le gach gníomhaíocht iascaireachta tráchtála agus gníomhaíocht dobharshaothraithe tráchtála, mar aon le gníomhaíochtaí iascaireachta áineasa i gcás ina bhforáiltear go sonrach dóibh sa Rialachán seo, arna ndéanamh ag soithí iascaireachta an Aontais agus ag náisiúnaigh na mBallstát i limistéar Chomhaontú CGIM. ◄

Beidh feidhm aige gan dochar do Rialachán (CE) Uimh. 1967/2006.

2. De mhaolú ar mhír 1, ní bheidh feidhm ag an Rialachán seo maidir le hoibríochtaí iascaireachta a sheoltar chun críocha imscrúduithe eolaíocha amháin agus, a dhéantar le cead agus faoi údarás an Bhallstáit a bhfuil a bhratach ar foluain ag an soitheach agus ar ina leith a bhfuil an Coimisiún agus na Ballstáit, is Ballstáit a bhfuil an taighde á dhéanamh ina n-uiscí, curtha ar an eolas roimh ré. Déanfaidh Ballstáit a bhfuil oibríochtaí iascaireachta á seoladh acu chun críche imscrúduithe eolaíocha an Coimisiún, na Ballstáit a bhfuil an taighde á dhéanamh ina n-uiscí agus an Coiste Eolaíoch, Teicniúil agus Eacnamaíoch d’Iascaigh a chur ar an eolas maidir le gach gabháil éisc a dhéantar mar chuid de na hoibríochtaí iascaireachta sin.

Airteagal 3

Sainmhínithe

►M2 Chun críocha an Rialacháin seo, i dteannta na sainmhínithe a leagtar síos in Airteagal 4 de Rialachán (AE) Uimh. 1380/2013 ó Pharlaimint na hEorpa agus ón gComhairle ( 1 ), in Airteagal 2 de Rialachán (CE) Uimh. 1967/2006 agus in Airteagal 4 de Rialachán (CE) Uimh. 1224/2009 ón gComhairle ( 2 ), beidh feidhm ag na sainmhínithe seo a leanas: ◄

(a) ciallaíonn “limistéar Chomhaontú CGIM” an Mheánmhuir agus an Mhuir Dhubh agus uiscí cónascacha, de réir mar a thuairiscítear i gComhaontú CGIM;

(b) ciallaíonn “iarracht iascaireachta” an toradh a fhaightear tar éis toilleadh soithigh áirithe iascaireachta, ar toilleadh é arna shloinneadh in kW nó in GT (olltonnáiste), a iolrú faoin ngníomhaíocht arna sloinneadh i líon na laethanta a chaitear ar muir;

(c) ciallaíonn “lá ar muir” aon lá féilire nach bhfuil an soitheach sa chalafort lena linn, gan spleáchas don mhéid ama i gcaitheamh an lae sin ar lena linn atá an soitheach sin i láthair i limistéar áirithe;

(d) ciallaíonn “uimhir Chlár Cabhlaigh an AE” uimhir Chlár Cabhlaigh an Chomhphobail arna sainmhíniú in Iarscríbhinn I a ghabhann le Rialachán (CE) Uimh. 26/2004 ón gCoimisiún an 30 Nollaig 2003 maidir le clár cabhlaigh iascaireachta an Chomhphobail ( 3 );

▼M2

(e) ciallaíonn ”limistéar maolánach” crios atá mórthimpeall ar limistéar srianta iascaigh chun rochtain de thaisme air a sheachaint, rud a fheabhsaíonn an chosaint don limistéar mórthimpeall;

(f) Ciallaíonn “díriú ar dheargán” gníomhaíochtaí iascaireachta a dhéanamh inarb ionann an méid deargán ar bord nó tugtha i dtír agus 20 % nó níos mó de bheomheáchan na gabhála éisc tar éis iad a shórtáil de réir taoide.

▼B







TEIDEAL II

BEARTA TEICNIÚLA







CAIBIDIL I

Limistéir Shrianta Iascaigh







Roinn I

An Limistéar Srianta Iascaigh i Murascaill an Leoin

Airteagal 4

Limistéar srianta iascaigh a bhunú

Bunaítear limistéar srianta áirithe iascaigh i Murascaill an Leoin oirthearach, atá crioslaithe le línte lena gceanglaítear na comhordanáidí geografacha seo a leanas:

— 42o 40′ ó Thuaidh, 4o 20′ Soir

— 42o 40′ ó Thuaidh, 5o 00′ Soir

— 43o 00′ ó Thuaidh, 4o 20′ Soir

— 43o 00′ ó Thuaidh, 5o 00′ Soir

Airteagal 5

Iarracht Iascaireachta

I gcás na stoc grinnill, ní rachaidh iarracht iascaireachta soithí a úsáideann eangacha tarraingthe, línte fada uisce grinnill agus línte fada láir-uisce agus eangacha grinneall-socraithe sa limistéar srianta iascaigh dá dtagraítear in Airteagal 4 thar an leibhéal iarrachta iascaireachta a bhí á chur i bhfeidhm ag gach Ballstát ar leith sa limistéar sin sa bhliain 2008.

Airteagal 6

Teist iascaireachta

Tráth nach déanaí ná an 16 Feabhra 2012, déanfaidh Ballstáit liosta de na soithí a raibh bratach an Bhallstáit ábhartha ar foluain acu agus a raibh teist acu maidir le hiascaireacht le linn na bliana 2008 sa limistéar dá dtagraítear in Airteagal 4 agus maidir le hiascaireacht i bhFo-limistéar Geografach 7 CGIM de réir mar a shainmhínitear in Iarscríbhinn I é, a thíolacadh don Choimisiún i bhformáid leictreonach. Áireofar sa liosta sin ainm an tsoithigh, uimhir Chlár Cabhlaigh AE an tsoithigh, an tréimhse ar lena linn a bhí an soitheach údaraithe chun iascaireacht a dhéanamh sa limistéar dá dtagraítear in Airteagal 4 agus líon na laethanta a chaith gach soitheach i bhFo-limistéar Geografach 7 sa bhliain 2008 agus, go sonrach, sa limistéar dá dtagraítear in Airteagal 4.

Airteagal 7

Soithí údaraithe

1. Maidir le soithí atá údaraithe chun iascaireacht a dhéanamh sa limistéar dá dtagraítear in Airteagal 4, eiseoidh a mBallstát údarú iascaireachta dóibh i gcomhréir le hAirteagal 7 de Rialachán (CE) Uimh. 1224/2009 ón gComhairle an 20 Samhain 2009 lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú ( 4 ).

2. Maidir le soithí iascaireachta nach bhfuil taifid acu i ndáil le hiascaireacht a rinneadh sa limistéar dá dtagraítear in Airteagal 4 ar iascaireacht é a rinneadh roimh an 31 Nollaig 2008, ní údarófar dóibh tosú iascaireacht a dhéanamh sa limistéar sin.

3. Déanfaidh Ballstáit, tráth nach déanaí ná an 16 Feabhra 2012, an reachtaíocht náisiúnta a bhí i bhfeidhm an 31 Nollaig 2008 maidir leis na nithe seo a leanas a chur in iúl don Choimisiún:

(a) an méid uasta uaireanta an chloig in aghaidh an lae ar lena linn a cheadaítear do shoitheach áirithe gabháil do ghníomhaíocht iascaireachta;

(b) an méid uasta laethanta in aghaidh na seachtaine ar lena linn a cheadaítear do shoitheach áirithe fanacht ar muir agus a bheith as láthair ón gcalafort; agus

(c) na hamanna éigeantacha maidir le soithí iascaireachta d’imeacht óna gcalafort cláraithe agus d’fhilleadh ar a gcalafort cláraithe.

Airteagal 8

Gnáthóga íogaire a chosaint

Áiritheoidh Ballstáit go gcosnófar an limistéar dá dtagraítear in Airteagal 4 ar thionchair aon ghníomhaíochta daonna eile lena gcuirtear caomhnú na ngnéithe sin i mbaol, ar gnéithe iad lena ndéantar an limistéar a shaintréithriú mar limistéar ina gcomhbhailíonn éisc sceitheacha.

Airteagal 9

Faisnéis

Roimh an 1 Feabhra gach bliain, déanfaidh Ballstáit tuarascáil i bhformáid leictreonach, maidir leis na gníomhaíochtaí iascaireachta arna ndéanamh sa limistéar dá dtagraítear in Airteagal 4, a thíolacadh don Choimisiún.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáid agus tarchur na tuarascála ar ghníomhaíochtaí iascaireachta den sórt sin. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

▼M2







Roinn Ia

Limistéir Shrianta Iascaigh chun Gnáthóga Bunriachtanacha Éisc agus Éiceachórais Leochaileacha Mhuirí a Chosaint

Airteagal 9a

Limistéir Shrianta Iascaigh i gCaolas na Sicile

Déanfar iascaireacht le heangacha tráil ghrinnill a thoirmeasc sna limistéir seo a leanas:

(1) limistéar srianta iascaigh “Taobh Thoir de Bhanc na nEachtraí” a léiríonn línte idir na comhordanáidí seo a leanas a theorainneacha:

— 37° 23,850′ T, 12° 30,072′ O

— 37° 23,884′ T, 12° 48,282′ O

— 37° 11,567′ T, 12° 48,305′ O

— 37° 11,532′ T, 12° 30,095′ O

(2) limistéar srianta iascaigh “Taobh Thiar d’Imchuach Gela” a léiríonn línte idir na comhordanáidí seo a leanas a theorainneacha:

— 37° 12,040′ T, 13° 17,925′ O

— 37° 12,047′ T, 13° 36,170′ O

— 36° 59,725′ T, 13° 36,175′ O

— 36° 59,717′ T, 13° 17,930′ O

(3) limistéar srianta iascaigh “Taobh Thoir de Bhanc Mhálta” a léiríonn línte idir na comhordanáidí seo a leanas a theorainneacha:

— 36° 12,621′ T, 15° 13,338′ O

— 36° 12,621′ T, 15° 26,062′ O

— 35° 59,344′ T, 15° 26,062′ O

— 35° 59,344′ T, 15° 13,338′ O.

Airteagal 9b

Limistéir mhaolánacha i gCaolas na Sicile

1. Bunófar limistéar maolánach timpeall an limistéir shrianta iascaigh “Taobh Thoir de Bhanc na nEachtraí” dá dtagraítear in Airteagal 9a(1) agus a léireoidh línte idir na comhordanáidí seo a leanas a theorainneacha:

— 37° 24,849′ T, 12° 28,814′ O

— 37° 24,888′ T, 12° 49,536′ O

— 37° 10,567′ T, 12° 49,559′ O

— 37° 10,528′ T, 12° 28,845′ O

2. Bunófar limistéar maolánach timpeall an limistéir shrianta iascaigh “Taobh Thiar d’Imchuach Gela” dá dtagraítear in Airteagal 9a(2) agus a léireoidh línte idir na comhordanáidí seo a leanas a theorainneacha:

— 37° 13,041′ T, 13° 16,672′ O

— 37° 13,049′ T, 13° 37,422′ O

— 36° 58,723′ T, 13° 37,424′ O

— 36° 58,715′ T, 13° 16,682′ O

3. Bunófar limistéar maolánach timpeall an limistéir shrianta iascaigh “Taobh Thoir de Bhanc Mhálta” dá dtagraítear in Airteagal 9a(3) agus a léireoidh línte idir na comhordanáidí seo a leanas a theorainneacha:

— 36° 13,624′ T, 15° 12,102′ O

— 36° 13,624′ T, 15° 27,298′ O

— 35° 58,342′ T, 15° 27,294′ O

— 35° 58,342′ T, 15° 12,106′ O

4. Soithí a dhéanann gníomhaíochtaí iascaireachta le heangacha tráil ghrinnill sna limistéir mhaolánacha dá dtagraítear san Airteagal seo, déanfaidh siad minicíocht tarchuir iomchuí na gcomharthaí óna gcóras um fhaireachán soithí (VMS) a áirithiú. Soithí nach bhfuil feistithe le trasfhreagróir VMS agus arb é is aidhm dóibh iascaireacht a dhéanamh le heangacha tráil ghrinnill sna limistéir mhaolánacha, déanfar iad a fheistiú le córas geologánaithe chun gur féidir le húdaráis rialaithe a ngníomhaíochtaí a rianú.

Airteagal 9c

Srianta iascaireachta i limistéar Jabuka/Pomo Pit i Muir Aidriad

1. Déanfar iascaireacht áineasa agus iascaireacht le heangacha grinneallsocraithe, eangacha tráil ghrinnill, spiléir shocraithe agus gaistí a thoirmeasc i limistéar a léireoidh línte idir na comhordanáidí seo a leanas a theorainneacha:

— 43° 32,044′ T, 15° 16,501′ O

— 43° 05,452′ T, 14° 58,658′ O

— 43° 03,477′ T, 14° 54,982′ O

— 42° 50,450′ T, 15° 07,431′ O

— 42° 55,618′ T, 15° 18,194′ O

— 43° 17,436′ T, 15° 29,496′ O

— 43° 24,758′ T, 15° 33,215′ O

2. Ón 1 Meán Fómhair go dtí an 31 Deireadh Fómhair gach bliain, déanfar iascaireacht le heangacha grinneallsocraithe, eangacha tráil ghrinnill, spiléir shocraithe agus gaistí a thoirmeasc i limistéar a léireoidh línte idir na comhordanáidí seo a leanas a theorainneacha:

— 43° 03,477′ T, 14° 54,982′ O

— 42° 49,811′ T, 14° 29,550′ O

— 42° 35,205′ T, 14° 59,611′ O

— 42° 49,668′ T, 15° 05,802′ O

— 42° 50,450′ T, 15° 07,431′ O

3. Ón 1 Meán Fómhair go dtí an 31 Deireadh Fómhair gach bliain, déanfar iascaireacht le heangacha grinneallsocraithe, eangacha tráil ghrinnill, spiléir shocraithe agus gaistí a thoirmeasc i limistéar a léireoidh línte idir na comhordanáidí seo a leanas a theorainneacha:

— 43° 17,436′ T, 15° 29,496′ O

— 43° 24,758′ T, 15° 33,215′ O

— 43° 20,345′ T, 15° 47,012′ O

— 43° 18,150′ T, 15° 51,362′ O

— 43° 13,984′ T, 15° 55,232′ O

— 43° 12,873′ T, 15° 52,761′ O

— 43° 13,494′ T, 15° 40,040′ O.

Airteagal 9d

Soithí údaraithe i limistéar Jabuka/Pomo Pit

1. Gan dochar do mhír (2) agus do mhír (3) d’Airteagal 109c, ní cheadófar, sna limistéir dá dtagraítear sna míreanna sin, gníomhaíochtaí iascaireachta tráchtála le heangacha grinneallsocraithe, eangacha tráil ghrinnill, spiléir shocraithe agus gaistí ach amháin i gcás ina bhfuil údarú sonrach i seilbh an tsoithigh agus gur féidir leis a léiriú gur le fada atá gníomhaíochtaí iascaireachta á ndéanamh aige sna limistéir lena mbaineann.

2. Sa limistéar dá dtagraítear in Airteagal 9c(2), ní bheidh soithí iascaireachta údaraithe i dteideal iascaireacht a dhéanamh do thréimhse níos faide ná dhá lá iascaireachta in aghaidh na seachtaine. Soithí iascaireachta údaraithe a bhaineann úsáid as trealamh tráil otair dúbailte, ní bheidh siad i dteideal iascaireacht a dhéanamh do thréimhse níos faide ná lá amháin iascaireachta in aghaidh na seachtaine.

3. Sa limistéar dá dtagraítear in Airteagal 9c(3), ní bheidh soithí údaraithe a bhfuil eangacha tráil ghrinnill acu i dteideal iascaireacht a dhéanamh ach amháin Dé Sathairn agus Dé Domhnaigh idir 05.00 agus 22.00. Ní cheadófar do shoithí údaraithe atá ag iascaireacht le heangacha grinneallsocraithe, spiléir socraithe agus gaistí iascaireacht a dhéanamh ach amháin idir 05.00 Dé Luain agus 22.00 Déardaoin.

4. Na soithí atá údaraithe chun iascaireacht a dhéanamh sa limistéar dá dtagraítear in Airteagal 9c(2) agus (3) leis an trealamh dá dtagraítear i mír 1 den Airteagal seo, tabharfaidh a mBallstát údarú iascaireachta dóibh i gcomhréir le hAirteagal 7 de Rialachán (CE) Uimh. 1224/2009.

5. Seolfaidh na Ballstáit chuig an gCoimisiún, tráth nach déanaí ná an 31 Márta gach bliain, liosta na soithí ar eisigh siad an t-údarú dá dtagraítear i mír 1 lena n-aghaidh. Cuirfidh an Coimisiún in iúl do Rúnaíocht CGIM, tráth nach déanaí ná an 30 Aibreáin gach bliain liosta na soithí údaraithe arna shocrú don bhliain dar gcionn. Beidh an fhaisnéis seo a leanas ar an liosta, i dtaca le gach soitheach:

(a) ainm an tsoithigh;

(b) uimhir chláir an tsoithigh;

(c) uimhir aitheantais uathúil CGIM (cód alfa ISO 3 tíre + 9 ndigit e.g. xxx000000001);

(d) an t-ainm a bhí air roimhe (más ann dó);

(e) an bhratach a bhí aige roimhe (más ann di);

(f) mionsonraí maidir le scriosadh ó chláir eile (más ann dóibh);

(g) comhartha aitheantais idirnáisiúnta raidió (más ann dó);

(h) cineál soithigh, fad foriomlán (LOA) agus olltonáiste (GT) agus/nó olltonáiste cláraithe (GRT);

(i) ainm agus seoladh an úinéara (na n-úinéirí) agus an oibritheora (na n-oibritheoirí);

(j) trealamh (trealaimh) is mó a úsáidtear chun iascaireacht a dhéanamh sa Limistéar Srianta Iascaigh;

(k) tréimhse shéasúrach údaraithe chun iascaireacht a dhéanamh sa Limistéar Srianta Iascaigh;

(l) líon na laethanta iascaireachta a bhfuil gach soitheach ina dteideal;

(m) calafort ainmnithe.

6. Ní thabharfaidh soithí iascaireachta údaraithe gabhálacha stoic ghrinnill i dtír ach amháin i gcalafoirt ainmnithe. Chun na críche sin, déanfaidh gach Ballstát lena mbaineann calafoirt a ainmniú ina n-údarófar gabhálacha éisc ó Limistéar Srianta Iascaigh Jabuka/Pomo Pit a thabhairt i dtír. Cuirfear liosta na gcalafort sin chuig Rúnaíocht CGIM agus chuig an gCoimisiún tráth nach déanaí ná an 30 Aibreán gach bliain.

7. Soithí iascaireachta údaraithe chun iascaireacht a dhéanamh sna limistéir dá dtagraítear in Airteagal 9c(2) agus (3) leis an trealamh dá dtagraítear i mír 1 den Airteagal seo, beidh a gcórais VMS agus/nó a gCórais Aitheanta Uathoibrithe (AIS) ag oibriú i gceart, agus déanfar na trealaimh iascaireachta atá ar bord nó atá in úsáid a shainaithint go cuí, agus cuirfear uimhreacha agus marcanna orthu sula dtabharfaidh siad faoi oibríocht iascaireachta nó faoi loingseoireacht sna limistéir sin.

8. Soithí iascaireachta atá feistithe gan údarú le heangacha grinneallsocraithe, eangacha tráil ghrinnill, spiléir shocraithe agus gaistí, ní cheadófar dóibh idirthuras a dhéanamh tríd an Limistéar Srianta Iascaigh ach amháin i gcás ina leanann siad cúrsa díreach faoi luas leanúnach nach lú ná 7 muirmhíle agus go mbeidh VMS agus/nó AIS gníomhaithe ar bord acu, agus fad agus nach ndéanann siad aon chineál gníomhaíochtaí iascaireachta.

Airteagal 9e

Srianta spásúla/ama i Muir Alboran

1. Agus an chomhairle eolaíoch atá ar fáil á cur san áireamh, féadfaidh Ballstáit srianta spásúla/ama a bhunú i Muir Alboran (folimistéir gheografacha CGIM 1, 2 agus 3, mar a shainítear in Iarscríbhinn I), lena gcuirfear toirmeasc nó srian ar ghníomhaíochtaí iascaireachta chun limistéir chomhbhailiúcháin de dheargáin óga nó de dheargáin sceite a chosaint.

2. Tabharfaidh na Ballstáit fógra do Rúnaíocht CGIM agus don Choimisiún faoi na limistéir agus na srianta a bheidh curtha i bhfeidhm acu tráth nach déanaí ná na 11 Eanáir 2020.

▼B







Roinn II

Limistéir shrianta iascaigh chun gnáthóga íogaire domhainfharraige a chosaint

Airteagal 10

Limistéir shrianta iascaigh a bhunú

Déanfar iascaireacht le dreidirí tarraingthe agus le heangacha tráil ghrinnill a thoirmeasc sna limistéir seo a leanas:

(a) limistéar srianta iascaigh domhainfharraige “Sceir Lophelia amach ó Capo Santa Maria di Leuca” atá crioslaithe le línte lena gceanglaítear na comhordanáidí seo a leanas:

— 39o 27,72′ ó Thuaidh, 18o 10,74′ Soir

— 39o 27,80′ ó Thuaidh, 18o 26,68′ Soir

— 39o 11,16′ ó Thuaidh, 18o 32,58′ Soir

— 39o 11,16′ ó Thuaidh, 18o 04,28′ Soir;

(b) limistéar srianta iascaigh domhainfharraige “Púscadh hidreacarbóin fhuar i limistéar dheilte na Níle” atá crioslaithe le línte lena gceanglaítear na comhordanáidí seo a leanas:

— 31o 30,00′ ó Thuaidh, 33o 10,00′ Soir

— 31o 30,00′ ó Thuaidh, 34o 00,00′ Soir

— 32o 00,00′ ó Thuaidh, 34o 00,00′ Soir

— 32o 00,00′ ó Thuaidh, 33o 10,00′ Soir;

(c) limistéar srianta iascaigh domhainfharraige “Tulán Grinnill Eratosthenes” atá crioslaithe le línte lena gceanglaítear na comhordanáidí seo a leanas:

— 33o 00,00′ ó Thuaidh, 32o 00,00′ Soir

— 33o 00,00′ ó Thuaidh, 33o 00,00′ Soir

— 34o 00,00′ ó Thuaidh, 33o 00,00′ Soir

— 34o 00,00′ ó Thuaidh, 32o 00,00′ Soir.

Airteagal 11

Gnáthóga íogaire a chosaint

Áiritheoidh Ballstáit go n-iarrfar ar a gcuid údarás inniúil na gnáthóga íogaire domhainfharraige sna limistéir dá dtagraítear in Airteagal 10 a chosaint, go háirithe, ar thionchar aon ghníomhaíochta eile lena gcuirtear caomhnú na ngnéithe sin i mbaol, ar gnéithe iad lena ndéantar na gnáthóga sin a shaintréithriú.

▼M2







Roinn III

Cosc Ama i Murascaill Gabès

Airteagal 11a

Cosc Ama i Murascaill Gabès

Ón 1 Iúil go dtí an 30 Meán Fómhair gach bliain, beidh toirmeasc ar iascaireacht le heangacha tráil ghrinnill idir an cósta agus iseabat 200 méadar ar domhain d’fholimistéar geografach 14 GCIM (Murascaill Gabès amhail dá dtagraítear in Iarscríbhinn I).

▼B







CAIBIDIL II

Séasúr coiscthe a bhunú maidir le iascaigh dorád a dhéantar le húsáid feistí um éisc a chomhbhailiú

Airteagal 12

Séasúr coiscthe

1. Beidh toirmeasc ar iascaigh dorád coiteann (Coryphaena hippurus) ina n-úsáidtear feistí um chomhbhailiú éisc (“FBEanna”) ón 1 Eanáir go dtí an 14 Lúnasa gach bliain.

2. De mhaolú ar mhír 1, más féidir le Ballstát a léiriú nach raibh na soithí a bhfuil a bhratach ar foluain acu in ann leas a bhaint as a ngnáthlaethanta iascaireachta, de bharr drochaimsire, féadfaidh an Ballstát sin na laethanta a chaill a chuid soithí in iascaigh FBE a thabhairt ar aghaidh go dtí an 31 Eanáir den bhliain dár gcionn. Sa chás sin, roimh dheireadh na bliana, déanfaidh Ballstáit iarratas a thíolacadh don Choimisiún i leith líon na laethanta atá le tabhairt ar aghaidh.

3. Beidh feidhm ag mír 1 agus ag mír 2 freisin sa chrios bainistíochta dá dtagraítear in Airteagal 26(1) de Rialachán (CE) Uimh. 1967/2006.

4. Beidh an fhaisnéis seo a leanas san iarratas dá dtagraítear i mír 2:

(a) tuarascáil ina bhfuil na mionsonraí maidir le scor de na gníomhaíochtaí iascaireachta atá i dtrácht, lena n-áirítear faisnéis mheitéareolaíoch iomchuí mar thacaíocht;

(b) ainm an tsoithigh agus uimhir Chlár Cabhlaigh AE an tsoithigh.

5. Déanfaidh an Coimisiún cinneadh maidir leis na hiarratais den chineál dá dtagraítear i mír 2 laistigh de shé seachtaine ón dáta a bhfaightear an t-iarratas agus cuirfidh sé an Ballstát ar an eolas i scríbhinn faoin gcinneadh sin.

6. Cuirfidh an Coimisiún Rúnaí Feidhmiúcháin CGIM ar an eolas faoi chinntí a dhéantar de bhun mhír 5. Roimh an 1 Samhain gach bliain, seolfaidh Ballstáit tuarascáil chuig an gCoimisiún maidir le laethanta arna dtabhairt ar aghaidh ar laethanta iad a cailleadh an bhliain roimhe sin, de réir mar a thagraítear dó sin i mír 2.

7. Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáid agus tarchur na n-iarratas dá dtagraítear i mír 4 agus na tuarascála ar an tabhairt ar aghaidh den sórt sin dá dtagraítear i mír 6. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

Airteagal 13

Údaruithe iascaireachta

I gcomhréir le hAirteagal 7 de Rialachán (CE) Uimh. 1224/2009, deonófar údarú iascaireachta do shoithí iascaireachta atá údaraithe páirt a ghlacadh san iascach dorád coiteann agus áireofar na soithí sin ar liosta ina bhfuil ainm an tsoithigh agus uimhir Chlár Cabhlaigh AE an tsoithigh, ar mionsonraí iad sin a sholáthróidh an Ballstát lena mbaineann don Choimisiún. Ceanglófar ar shoithí ar lú a bhfad foriomlán ná 10 méadar údarú iascaireachta a bheith acu.

Beidh feidhm ag an gceanglas seo freisin maidir leis an gcrios bainistíochta dá dtagraítear in Airteagal 26(1) de Rialachán (CE) Uimh. 1967/2006.

Airteagal 14

Sonraí a bhailiú

1. Gan dochar do Rialachán (CE) Uimh. 199/2008 ón gComhairle an 25 Feabhra 2008 maidir le bunú creata Comhphobail chun sonraí san earnáil iascaigh a bhailiú, a bhainistiú agus a úsáid agus le haghaidh tacaíochta do chomhairle eolaíoch maidir leis an gComhbheartas Iascaigh ( 5 ), déanfaidh Ballstáit córas iomchuí bailithe agus próiseála a chur ar bun maidir le sonraí gabhálacha iascaigh agus sonraí iarrachta iascaireachta.

2. Faoin 15 Eanáir gach bliain, tabharfaidh Ballstáit tuarascáil don Choimisiún maidir leis an líon soithí a bhfuil baint acu leis an iascach, mar aon leis an gcur i dtír iomlán agus trasloingsithe iomlána dorád coiteann arna gcur i gcrích an bhliain roimhe sin ag na soithí iascaireachta a bhfuil bratach an Bhallstáit ábhartha ar foluain acu, i ngach Fo-limistéar Geografach de limistéar Chomhaontú CGIM, de réir mar a leagtar amach in Iarscríbhinn I.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáid agus tarchur tuarascálacha den sórt sin. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

3. Déanfaidh an Coimisiún an fhaisnéis a fhaightear ó na Ballstáit a chur ar aghaidh chuig Rúnaí Feidhmiúcháin CGIM.

▼M2







CAIBIDIL IIA

Cosc ama sa Mhuir Dhubh

Airteagal 14a

Tréimhse choiscthe le linn shéasúr sceite an turbaird sa Mhuir Dhubh

1. Le linn na tréimhse ó Aibreán go Meitheamh gach bliain, bunóidh gach Ballstát lena mbaineann tréimhse choiscthe de dhá mhí ar a laghad sa Mhuir Dhubh.

2. Féadfaidh na Ballstáit srianta spásúla/ama breise a ainmniú lena bhféadfar toirmeasc nó srianta a chur ar ghníomhaireachtaí iascaireachta chun limistéir chomhbhailiúcháin de thurbaird óga a chosaint.

▼B







CAIBIDIL III

Trealamh iascaireachta

Airteagal 15

Toise íosta mogalra sa Mhuir Dhubh

1. Is é 40 mm a bheidh mar thoise íosta mogalra le haghaidh eangacha a úsáidtear do ghníomhaíochtaí trálaeireachta lena saothraítear stoic ghrinnill sa Mhuir Dhubh. Ní úsáidfear painéil líontóireachta ar lú ná 40 mm toise bhéal an mhogalra atá iontu ná ní choimeádfar ar bord iad.

2. Roimh an 1 Feabhra 2012 déanfar eangach a bhfuil mogalra cearnógach de 40 mm ag a ceann a chur in ionad na heangaí dá dtagraítear i mír 1 nó, arna iarraidh sin go cuí-réasúnaithe d’úinéir na loinge, cuirfear eangach a bhfuil mogalra diamantach de 50 mm is eangach a bhfuil roghnaíocht aitheanta ó thaobh toise de arb ionann í nó arb mó í ná roghnaíocht aitheanta ó thaobh toise de is atá ag eangacha a bhfuil mogalra cearnógach de 40 mm ag a gceann.

3. Maidir le Ballstáit a bhfuil gníomhaíochtaí trálaeireachta á seoladh ag a soithí iascaireachta is gníomhaíochtaí lena saothraítear stoic ghrinnill sa Mhuir Dhubh, tíolacfaidh siad don Choimisiún, den chéad uair tráth nach déanaí ná an 16 Feabhra 2012 agus gach sé mhí ina dhiaidh sin, liosta de na soithí iascaireachta a sheolann gníomhaíochtaí den sórt sin sa Mhuir Dhubh agus atá feistithe le heangach mogalra chearnógaigh de 40 mm ar a laghad ag a cheann, nó eangacha a bhfuil mogalra diamantach de 50 mm ar a laghad, mar aon leis an gcéatadán is ionann soithí den sórt sin as an gcabhlach náisiúnta iomlán tráil ghrinnill.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe maidir le formáidiú agus tarchur na faisnéise dá dtagraítear sa mhír seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

4. Cuirfidh an Coimisiún an fhaisnéis dá dtagraítear i mír 3 ar aghaidh chuig Rúnaí Feidhmiúcháin CGIM.

▼M1

Airteagal 15a

Tráil agus eangacha geolbhaigh a úsáid sa Mhuir Dhubh

1. Cuirfear toirmeasc ar thráil a úsáid:

(a) laistigh de thrí mhuirmhíle ón gcósta, ar choinníoll nach mbaintear amach na hiseabait 50 méadar; nó

(b) laistigh den iseabat 50 méadar nuair a bhaintear amach an doimhneacht 50 méadar níos giorra don chósta.

2. Ar bhonn eisceachtúil, féadfaidh Ballstáit a gcuid soitheach iascaireachta a údarú dul i mbun iascaireachta sa chrios dá dtagraítear i mír 1 trí mhaoluithe a dheonú i gcomhréir le Moladh CIGM/36/2012/3, ar choinníoll go gcuirfidh siad an Coimisiún ar an eolas mar is cuí faoi aon mhaolú den sórt sin.

3. I gcás ina measann an Coimisiún nach gcomhlíontar, le maolú a deonaíodh i gcomhréir le mír 2, an choinníoll a leagtar amach sa mhír sin, féadfaidh sé, faoi réir na gcúiseanna ábhartha agus tar éis dul i gcomhairle leis an mBallstát lena mbaineann, iarraidh ar an mBallstát an maolú sin a leasú.

4. Cuirfidh an Coimisiún Rúnaí Feidhmiúcháin CIGM ar an eolas faoi aon mhaoluithe a deonaíodh i gcomhréir le mír 2.

5. Ón 1 Eanáir 2015, ní bheidh trastomhas níos mó ná 0,5 mm ag aonfhiliméad ná ag sreanga d'eangacha geolbhaigh grinneallsocraithe.

▼B

Airteagal 16

Iascaigh dhreidirí arna dtarraingt agus iascaigh eangach tráil a úsáid

Beidh toirmeasc ar iascaigh dhreidirí arna dtarraingt agus ar iascaigh eangach tráil a úsáid ag doimhneachtaí thar 1 000 m.

▼M1







CAIBIDIL IV

Coiréalach dearg a chaomhnú agus a shaothrú go hinbhuanaithe

Airteagal 16a

Raon feidhme

Beidh feidhm ag an gCaibidil seo gan dochar d'Airteagal 4(2) ná do phointe (e) agus do phointe (g) d'Airteagal 8(1) de Rialachán (CE) Uimh. 1967/2006 ná d'aon bhearta níos déine a eascraíonn ó Threoir 92/43/CEE ón gComhairle ( 6 ).

Airteagal 16b

Íosdoimhneacht saothraithe

1. Toirmeascfar coiréalach dearg a shaothrú ag doimhneachtaí atá níos lú ná 50 méadar go dtí go léireoidh CIGM a mhalairt.

2. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 27 den Rialachán seo agus le hAirteagal 18(1) go (6) de Rialachán (AE) Uimh. 1380/2013 ó Pharlaimint na hEorpa agus ón gComhairle ( 7 ) chun maoluithe ar mhír 1 a dheonú.

3. Beidh an méid a leanas i gceangal le moltaí comhpháirteacha a thíolacfar de bhun Airteagal 18(1) de Rialachán (AE) Uimh. 1380/2013 d'fhonn maolaithe, amhail dá dtagraítear i mír 2 den Airteagal seo:

(a) faisnéis mhionsonraithe maidir leis an gcreat náisiúnta bainistithe;

(b) na réasúnuithe eolaíocha nó teicniúla;

(c) liosta de na soithí iascaireachta nó líon na n-údaruithe arna ndeonú, maidir le coiréalach dearg a shaothrú ag doimhneachtaí atá níos lú ná 50 méadar; agus

(d) liosta de na criosanna iascaireachta ina bhfuil saothrú den sórt sin údaraithe, arna sainaithint le comhordanáidí geografacha ar talamh agus ar muir araon.

Aon mholadh comhpháirteach ó Bhallstáit amhail dá dtagraítear sa chéad fhomhír, tíolacfar é faoin 29 Samhain 2018.

4. Deonófar na maoluithe dá dtagraítear i mír 2 den Airteagal seo i gcás ina gcomhlíonfar na coinníollacha a leanas:

(a) go bhfuil creat bainistithe náisiúnta iomchuí i bhfeidhm, lena n-áirítear scéim údaraithe iascaireachta i gcomhréir le hAirteagal 7 de Rialachán (CE) Uimh. 1224/2009; agus

(b) go n-áirithítear trí dhúnadh spásúil/ama iomchuí nach ndéantar ach líon teoranta coilíneachtaí coiréalaigh dheirg a shaothrú.

5. D'ainneoin mhír 2 go mír 4 agus mar bheart idirthréimhseach, féadfaidh na Ballstáit bearta a ghlacadh chun Moladh CIGM/35/2011/2 a chur chun feidhme, ar choinníoll seo leanas:

(a) gur cuid de chreat bainistithe náisiúnta iomchuí iad na bearta sin; agus

(b) go gcuireann an Ballstát lena mbaineann an Coimisiún ar an eolas go cuí faoi ghlacadh na mbeart sin.

Áiritheoidh na Ballstáit lena mbaineann nach mbeidh feidhm ag aon mhaoluithe tráth nach déanaí ná an dáta a gcuirfear i bhfeidhm an gníomh tarmligthe ábhartha a glacadh i gcomhréir le mír 2.

6. I gcás ina measfaidh an Coimisiún, ar bhonn na bhfógraí arna gcur ar fáil ag na Ballstáit lena mbaineann i gcomhréir le pointe (b) de mhír 5, go bhfuil beart náisiúnta ann a ghlactar tar éis an 28 Samhain 2015 nach gcomhlíonann na coinníollacha atá leagtha amach i mír 4, féadfaidh sé, faoi réir cúiseanna ábhartha a thabhairt agus tar éis dul i gcomhairle leis an mBallstát lena mbaineann, iarraidh air an beart sin a leasú.

7. Cuirfidh an Coimisiún Rúnaí Feidhmiúcháin CIGM ar an eolas faoi na bearta a ghlacfar de bhun mhír 2 agus 5.

Airteagal 16c

An t-íos-trastomhas i mboinn coilíneachtaí

1. Coiréalach dearg ó choilíneachtaí coiréalaigh dheirg a bhfuil trastomhas níos lú ná 7 mm ann ag an stoc, é sin arna thomhas laistigh de cheintiméadar amháin de bhonn na coilíneachta, ní dhéanfar é a shaothrú, a choinneáil ar bord, a athlastáil, a thabhairt i dtír, a aistriú, a stóráil, a dhíol ná a thaispeáint ná a chur ar díol mar amhtháirge.

2. Cumhachtófar an Coimisiún gníomhartha tarmligthe a ghlacadh i gcomhréir le hAirteagal 27 den Rialachán seo agus Airteagal 18(1) go (6) de Rialachán (AE) Uimh. 1380/2013, de mhaolú ar mhír 1, chun uasteorainn lamháltais 10 % de réir beomheáchain a údarú i gcás coilíneachtaí coiréalaigh dheirg atá róbheag (< 7 mm).

3. Maidir le moltaí comhpháirteacha a thíolacfar de bhun Airteagal 18(1) de Rialachán (AE) Uimh. 1380/2013 i bhfianaise maolaithe amhail dá dtagraítear i mír 2 den Airteagal seo, beidh i gceangal leo na réasúnuithe eolaíocha nó teicniúla maidir leis an maolú sin.

Aon mholadh comhpháirteach ó Bhallstát, amhail dá dtagraítear sa chéad fhomhír, tíolacfar é faoin 29 Samhain 2018.

4. Deonófar na maoluithe amhail dá dtagraítear i mír 2 den Airteagal seo i gcás ina gcomhlíonfar na coinníollacha a leanas:

(a) go bhfuil creat bainistíochta náisiúnta i bhfeidhm, lena n-áirítear scéim údaraithe iascaireachta i gcomhréir le hAirteagal 7 de Rialachán (CE) Uimh. 1224/2009;

(b) go bhfuil cláir shonracha faireacháin agus rialaithe i bhfeidhm.

5. D'ainneoin mhír 2 go mír 4 agus mar bheart idirthréimhseach, féadfaidh na Ballstáit bearta a ghlacadh chun Moladh CIGM/36/2012/1 a chur chun feidhme, ar na coinníollacha seo leanas:

(a) gur cuid de chreat bainistithe náisiúnta iomchuí iad na bearta sin; agus

(b) go gcuireann an Ballstát lena mbaineann an Coimisiún ar an eolas go cuí faoi ghlacadh na mbeart sin.

Áiritheoidh na Ballstáit lena mbaineann nach mbeidh feidhm ag aon mhaoluithe tráth nach déanaí ná an dáta a gcuirfear i bhfeidhm an gníomh tarmligthe ábhartha a glacadh i gcomhréir le mír 2.

6. I gcás ina measfaidh an Coimisiún, ar bhonn na bhfógraí arna gcur ar fáil ag na Ballstáit lena mbaineann i gcomhréir le pointe (b) de mhír 5, go bhfuil beart ann a ghlactar tar éis an 28 Samhain 2015 nach gcomhlíonann na coinníollacha a leagtar amach i mír 4, féadfaidh sé, faoi réir cúiseanna ábhartha a thabhairt agus tar éis dul i gcomhairle leis an mBallstát lena mbaineann, iarraidh air an beart sin a leasú.

7. Cuirfidh an Coimisiún Rúnaí Feidhmiúcháin CIGM ar an eolas faoi na bearta a ghlacfar de bhun mhír 2 agus mhír 5.

▼M2

Airteagal 16ca

Tréimhsí coiscthe réamhchúraim i ndáil le coiréalach dearg

1. Nuair a bhainfear amach tairseach gabhála coiréalaigh dheirg dá dtagraítear i mír 2 agus mír 3, déanfaidh na Ballstáit an limistéar lena mbaineann a chosc ar bhonn sealadach ar iascach coiréalaigh dheirg.

2. Measfar an tairseach gabhála a bheith bainte amach nuair is mó líon na gcoilíneachtaí coiréalaigh dheirg ar lú a n-íostrastomhas ná 7mm, nuair is mó a líon sin ná 25 % den ghabháil iomlán a shaothrófar ar oitir coiréil dheirg ar leith i mbliain ar leith.

3. I gcásanna nár sainaithníodh oitreacha coiréil i gceart go fóill, beidh feidhm ag an tairseach gabhála agus an tréimhse choiscthe dá bhforáiltear i mír 1 ar leibhéal dhronuilleog staidrimh CGIM.

4. Ina gcinneadh lena mbunaítear tréimhse choiscthe dá dtagraítear i mír 1, saineoidh na Ballstáit an limistéar geografach lena mbaineann, an fad a mhairfidh an tréimhse choiscthe agus na coinníollacha lena rialaítear na hiascaigh sa limistéar sin le linn na tréimhse coiscthe.

5. Ballstáit a bhunóidh tréimhsí coiscthe, cuirfidh siad an méid sin in iúl do Rúnaíocht CGIM agus don Choimisiún gan mhoill.

Airteagal 16cb

Tréimhsí coiscthe spásúla/ama

Ballstáit atá ag saothrú coiréalach dearg go gníomhach, tabharfaidh siad isteach tréimhsí coiscthe breise chun coiréalach dearg a chosaint ar bhonn na comhairle eolaíche atá ar fáil agus tráth nach déanaí ná 11 Eanáir 2020.

▼M1

Airteagal 16d

Fearas agus feistí

1. Maidir le coiréalach dearg a shaothrú, ní cheadófar mar fhearas ach casúr a úsáideann iascairí sa scúbathumadóireacht, arb iascairí iad atá aitheanta nó údaraithe ag an údarás inniúil náisiúnta.

2. Toirmeascfar Feithiclí Cianrialaithe faoi uisce (ROVanna) a úsáid chun coiréalach dearg a shaothrú.

3. De mhaolú ar mhír 2, ceadófar fós ROVanna a úsáid i gcás ina raibh siad údaraithe ag Ballstát roimh an 30 Meán Fómhair 2011 chun críche breathnadóireachta agus taiscéalaíochta i limistéir atá faoi dhlínse an Bhallstáit sin ar choinníoll nach bhféadfar na ROVanna sin lena mbaineann a fheistiú le géaga láimhsitheora nó aon fheiste eile lena bhféadfar coiréalach dearg a ghearradh agus a shaothrú.

Éagfaidh nó tarraingeofar siar údaruithe den sórt sin faoin 31 Nollaig 2015, ach amháin i gcás go bhfuair an Ballstát lena mbaineann torthaí eolaíocha a thaispeánann nach mbeadh aon tionchar diúltach ag ROVanna maidir le coiréalach dearg a shaothrú ar bhealach inbhuanaithe dá mbeadh siad in úsáid tar éis 2015.

4. De mhaolú ar mhír 2, féadfaidh Ballstát úsáid ROVanna gan géaga láimhsitheora a údarú chun críche breathnadóireachta agus taiscéalaíochta i limistéir atá faoi dhlínse an Bhallstáit sin, ar choinníoll go mbeidh torthaí eolaíocha faighte aige i gcomhthéacs creat bainistíochta náisiúnta ina léireofar nach bhfuil aon tionchar diúltach maidir le coiréalach dearg a shaothrú ar bhealach inbhuanaithe.

Éagfaidh nó tarraingeofar siar údaruithe den sórt sin faoin 31 Nollaig 2015, ach amháin i gcás go ndéanfaidh CIGM na torthaí eolaíocha dá dtagraítear sa chéad fhomhír a bhailíochtú.

5. De mhaolú ar mhír 2, féadfaidh Ballstát a údarú, le linn tréimhse theoranta ama nach mairfidh thar an 31 Nollaig 2015, go n-úsáidfear ROVanna chun feachtais eolaíocha turgnamhacha ar mhaithe le coiréalach dearg a bhreathnú agus a shaothrú, ar choinníoll go ndéanfar na feachtais faoi mhaoirsiú náisiúnta institiúid taighde nó i gcomhoibriú le comhlachtaí náisiúnta nó idirnáisiúnta inniúla eolaíocha mar aon le haon gheallsealbhóirí ábhartha eile.

▼M2







CAIBIDIL IVA

Íosmhéid tagartha caomhnaithe d’fhíogaigh ghobacha na Mara Duibhe

Airteagal 16da

Íosmhéid tagartha caomhnaithe d’fhíogaigh ghobacha na Mara Duibhe

Eiseamail fíogach gobach sa Mhuir Dhubh atá níos lú ná 90 cm, ní dhéanfar iad a choimeád ar bord, a thrasloingsiú, a thabhairt i dtír, a stóráil, a dhíol ná a chur ar taispeáint nó a thairiscint lena ndíol. Nuair a ghabhtar na heiseamail fíogach gobach sin de thaisme, cuirfear ar ais iad go pras gan ghortú agus iad fós beo, a mhéid is féidir. Cláróidh máistrí soithí iascaireachta taifead sa logleabhar ar ghabhálacha de thaisme, scaoileadh agus/ nó aschur fíogach gobach. Tabharfaidh na Ballstáit fógra faoin bhfaisnéis sin do CGIM agus don Choimisiún ina dtuairisciú bliantúil do LCS agus trí chreat um bailiú sonraí CGIM.

▼M1







CAIBIDIL V

Tionchar gníomhaíochtaí iascaireachta ar speicis mhara áirithe a laghdú

Airteagal 16e

Raon feidhme

Beidh feidhm ag an gCaibidil seo gan dochar d'aon bhearta níos déine a eascraíonn as Treoir 92/43/CEE nó as Treoir 2009/147/CE ó Pharlaimint na hEorpa agus ón gComhairle ( 8 ), agus do Rialachán (CE) Uimh. 1185/2003 ón gComhairle ( 9 ).

Airteagal 16f

Gabhálacha de thaisme d'éanlaithe mara i bhfearais iascaireachta

1. Déanfaidh máistrí soithí iascaireachta éanlaithe mara a gabhadh de thaisme i bhfearas iascaireachta a scaoileadh saor go grod.

2. Ní thabharfar éanlaithe mara i dtír ar shoithí iascaireachta ach amháin laistigh de chreat na bpleananna náisiúnta i dtaca le héanlaithe mara a chaomhnú nó chun cúnamh a fháil le haghaidh gnóthú éanlaithe mara aonair atá gortaithe agus ar choinníoll gur cuireadh na húdaráis inniúla náisiúnta ar an eolas go cuí agus go hoifigiúil, roimh don soitheach iascaireachta lena mbaineann filleadh ar an gcalafort, go bhfuil sé beartaithe na héanlaithe mara sin a thabhairt i dtír.

Airteagal 16g

Gabhálacha de thaisme de thurtair mhara i bhfearais iascaireachta

1. A mhéid is féidir, eiseamail de thurtair mhara a gabhadh de thaisme i bhfearais iascaireachta, déanfar iad a láimhseáil go sábháilte agus cuirfear ar ais iad, gan ghortú agus iad fós beo.

2. Ní thabharfaidh máistrí soithí iascaireachta turtair mhara i dtír, ach amháin mar chuid de chlár tarrthála sonrach nó de chlár caomhnaithe náisiúnta nó mura rud é go gceanglaítear é sin ar chúis eile d'fhonn turtair mhara aonair atá gortaithe nó gan aithne a tharrtháil agus chun cúnamh a fháil chun iad a théarnamh agus ar choinníoll gur cuireadh na húdaráis náisiúnta inniúla lena mbaineann ar an eolas go cuí agus go hoifigiúil roimh fhilleadh ar an gcalafort.

3. A mhéid a bheidh sé indéanta, soithí iascaireachta a úsáideann peaslíonta le haghaidh speiceas peiligeach beag nó eangacha timpeallúcháin gan corda cruinnithe le haghaidh speiceas peiligeach, seachnóidh siad turtair mhara a thimpeallú.

4. Beidh trealamh láimhseála, fuascailte agus scaoilte saor atá sábháilte ar bord soithí iascaireachta a úsáideann spiléir agus eangacha geolbhaigh grinneallsocraithe chun a áirithiú go ndéanfar turtair mhara a láimhseáil agus a scaoileadh saor ar bhealach a mhéadóidh, a mhéid is féidir, an dóchúlacht go dtiocfaidh siad slán.

Airteagal 16h

Gabhálacha de thaisme de rónta manaigh (Monachus monachus)

1. Ní dhéanfaidh máistrí soithí iascaireachta rónta manaigh a thabhairt ar bord, a athlastáil ná a thabhairt i dtír, murar gá sin chun ainmhithe aonair gortaithe a tharrtháil agus chun cúnamh a fháil chun iad a leigheas agus ar choinníoll gur cuireadh na húdaráis náisiúnta inniúla ar an eolas go hoifigiúil roimh don soitheach iascaireachta lena mbainean filleadh ar an gcalafort.

2. Eiseamail de rónta manaigh a gabhadh de thaisme i bhfearais iascaireachta, déanfar iad a scaoileadh saor gan ghortú agus iad fós beo. Tabharfar conablaigh ainmhithe marbha i dtír agus déanfaidh na húdaráis inniúla náisiúnta iad a ghabháil, a cheapadh le haghaidh staidéir eolaíocha nó a scriosadh.

Airteagal 16i

Gabhálacha de thaisme de chéiticigh

Déanfaidh soithí iascaireachta a chur ar ais san fharraige gan mhoill, gan ghortú agus iad fós beo, a mhéid is atá indéanta, céiticigh a gabhadh de thaisme i bhfearais iascaireachta agus a tógadh taobh leis an soitheach iascaireachta.

Airteagal 16j

Siorcanna agus roic atá faoi chosaint

1. Ní dhéanfar speicis de shiorcanna ná de roic atá ar áireamh in Iarscríbhinn II den Phrótacal maidir le limistéir atá faoi chosaint speisialta agus maidir le héagsúlacht bhitheolaíoch sa Mheánmhuir ( 10 ) a ghabhann le Coinbhinsiún Barcelona (“Prótacal a ghabhann le Coinbhinsiún Barcelona”) a choinneáil ar bord, a athlastáil, a thabhairt i dtír, a aistriú, a stóráil, a dhíol ná a thaispeáint ná a chur ar díol.

2. A mhéid is féidir, soithí iascaireachta atá tar éis siorcanna agus roic atá ar na speicis atá ar áireamh in Iarscríbhinn II den Phrótacal a ghabhann le Coinbhinsiún Barcelona, déanfaidh siad iad a scaoileadh saor gan mhoill, gan ghortú agus iad fós beo.

Airteagal 16k

Siorcanna a shainaithint

Beidh toirmeasc ar shiorcanna a dhícheannadh agus a fheannadh ar bord agus sula dtugtar i dtír iad. Ní fhéadfaidh siorcanna dícheannaithe agus feannta a chur ar an margadh ag na chéad mhargaí díolacháin tar éis a dtabhartha i dtír.







CAIBIDIL VI

Bearta maidir le hiascach stoc peiligeach beag sa Mhuir Aidriad

Airteagal 16l

Acmhainn iascaireachta a bhainistiú

1. Chun críche an Airteagail seo, is í an acmhainn iascaireachta tagartha le haghaidh stoc peiligeach beag an acmhainn a leagtar síos ar bhonn na liostaí de shoithí iascaireachta na mBallstát lena mbaineann, a chuirtear chuig Rúnaíocht CIGM i gcomhréir le mír 22 de Mholadh CIGM/37/2013/1. Áirítear ar an liosta sin gach soitheach iascaireachta atá feistithe le tráil, peaslíonta nó cineálacha eile eangacha timpeallúcháin gan chorda cruinnithe, arna n-údarú le stoic pheiligeacha bheaga a iascach agus atá cláraithe i gcalafoirt atá lonnaithe i bhFolimistéar Geografach 17 agus i bhFolimistéar Geografach 18, amhail dá dtagraítear in Iarscríbhinn I a ghabhann leis an Rialachán seo, nó atá ag feidhmiú i bhFolimistéar Geografach 17 nó i bhFolimistéar Geografach 18 nó sa dá Fholimistéar Geografach cé gur i gcalafoirt atá lonnaithe i bhFolimistéir Gheografacha eile atá siad cláraithe an 31 Deireadh Fómhair 2013.

2. Déantar soithí iascaireachta atá feistithe le tráil nó peaslíonta, is cuma fad iomlán an tsoithigh lena mbaineann, a aicmiú mar shoithí atá i mbun iascaireachta gníomhaí ar stoic pheiligeacha bheaga i gcás gur sairdíní agus ainseabhaithe 50 % ar a laghad den ghabháil i mbeomheáchan.

3. Maidir le hacmhainn iomlán an chabhlaigh i dtaca le soithí iascaireachta atá feistithe le tráil nó peaslíonta atá i mbun iascaireachta gníomhaí ar stoic pheiligeacha bheaga i bhFolimistéar Geografach 17, ó thaobh olltonnáiste nó olltonnáiste cláraithe agus ó thaobh cumhachta innill (kW), mar atá taifeadta i gclár cabhlaigh an AE agus sna cláir chabhlaigh náisiúnta, ní sháróidh sí ag am ar bith an acmhainn iascaireachta tagartha do stoic pheiligeacha bheaga dá dtagraítear i mír 1.

4. Áiritheoidh na Ballstáit nach mbíonn soithí iascaireachta atá feistithe le tráil nó peaslíonta le haghaidh stoc peiligeach beag amhail dá dtagraítear i mír 2 i mbun iascaireachta ar feadh níos mó ná 20 lá iascaireachta in aghaidh na míosa agus nach dtéann siad thar 180 lá iascaireachta in aghaidh na bliana.

5. Ní cheadófar d'aon soitheach iascaireachta nach bhfuil ar áireamh ar an liosta de na soithí iascaireachta údaraithe dá dtagraítear i mír 1 den Airteagal seo iascaireacht a dhéanamh nó de mhaolú ar Airteagal 15(1) de Rialachán (AE) Uimh. 1380/2013, ní cheadófar dó aon chainníocht atá níos mó ná 20 % ainseabhaithe nó sairdíní nó 20 % ainseabhaithe agus sairdíní araon a choinneáil ar bord nó a thabhairt i dtír i gcás ina bhfuil an soitheach ar thuras iascaireachta i bhFolimistéar Geografach 17 nó i bhFolimistéar Geografach 18 nó sa dá Fholimistéar Geografacha sin.

6. Déanfaidh na Ballstáit aon ábhar a cuireadh le liosta na soithí iascaireachta údaraithe dá dtagraítear i mír 1, nó a scriosadh uaidh nó aon athrú ar an liosta sin, a chur in iúl don Choimisiún a luaithe a tharlóidh siad. Beidh na hathruithe sin gan dochar don acmhainn iascaireachta tagartha dá dtagraítear i mír 1. Cuirfidh an Coimisiún an fhaisnéis sin ar aghaidh chuig Rúnaí Feidhmiúcháin CIGM.

▼M2







TEIDEAL IIA

ACMHAINNEACHT IASCAIREACHTA AGUS DEISEANNA IASCAIREACHTA

Airteagal 16m

Teorainneacha gabhála i ndáil le coiréalach dearg

Féadfaidh gach Ballstát córas teorainneacha gabhála laethúla agus/nó bliantúla a bhunú i ndáil le coiréalach dearg sa Mheánmhuir.

Airteagal 16n

Acmhainneacht an chabhlaigh iascaireachta nó iarracht iascaireachta i ndáil le deargán i Muir Alboran

In 2020 ar a dhéanaí, déanfaidh na Ballstáit leibhéil acmhainneachta an chabhlaigh iascaireachta nó iarracht iascaireachta a choinneáil ar na leibhéil atá údaraithe agus curtha i bhfeidhm le blianta beaga anuas i ndáil le saothrú an deargáin i Muir Alboran (folimistéir gheografacha CGIM 1,2 agus 3, mar a shainmhínítear in Iarscríbhinn I).

▼B







TEIDEAL III

BEARTA RIALAITHE







CAIBIDIL I

Clár soithí

Airteagal 17

Clár soithí údaraithe

1. Roimh an 1 Nollaig de gach bliain cuirfidh gach Ballstát ar leith chuig an gCoimisiún, tríd an ngnáthmheán próiseála sonraí, liosta nuashonraithe de na soithí ar mó ná 15 méadar a bhfad foriomlán, is soithí a bhfuil bratach an Bhallstáit sin ar foluain acu agus ar soithí iad atá cláraithe ina chríoch agus atá údaraithe ag an mBallstát sin chun iascaireacht a dhéanamh i limistéar Chomhaontú CGIM, trí údarú iascaireachta a eisiúint.

2. Áireofar sa liosta a léirítear i mír 1 an fhaisnéis seo a leanas:

(a) uimhir Chlár Cabhlaigh AE an tsoithigh agus a mharcáil sheachtrach mar a shainmhínítear í in Iarscríbhinn I a ghabhann le Rialachán (CE) Uimh. 26/2004;

(b) an tréimhse ar lena linn a údaraítear iascaireacht agus/nó trasloingsithe a dhéanamh;

(c) na trealaimh iascaireachta arna n-úsáid.

3. Cuirfidh an Coimisiún an liosta nuashonraithe chuig Rúnaí Feidhmiúcháin CGIM faoin 1 Eanáir de gach bliain i dtreo is go bhféadfar na soithí lena mbaineann a chur ar chlár CGIM soithí is clár na soithí ar mó ná 15 méadar a bhfad foriomlán atá údaraithe chun iascaireacht a dhéanamh i limistéar Chomhaontú CGIM (“clár CGIM”).

4. Aon athrú atá le déanamh ar an liosta dá dtagraítear i mír 1, cuirfear in iúl don Choimisiún é chun a tharchurtha chuig Rúnaí Feidhmiúcháin CGIM, tríd an ngnáthmheán próiseála sonraí, 10 lá oibre ar a laghad sula dtosnaíonn an soitheach gníomhaíocht iascaireachta i limistéar Chomhaontú CGIM.

5. Maidir le soithí iascaireachta AE ar mó ná 15 méadar a bhfad foriomlán nach bhfuil curtha ar an liosta dá dtagraítear i mír 1, ní ghabhfaidh siad aon chineál éisc nó sliogéisc, ní choimeádfaidh siad aon chineál éisc nó sliogéisc ar bord, ná ní dhéanfaidh siad iad a thrasloingsiú nó a thabhairt i dtír laistigh de limistéar Chomhaontú CGIM.

6. Glacfaidh Ballstáit na bearta is gá chun a áirithiú:

(a) nach gceadaítear ach soithí a bhfuil bratach an Bhallstáit ábhartha ar foluain acu agus atá ar áireamh sa liosta dá dtagraítear i mír 1 agus ar soithí iad a bhfuil údarú iascaireachta ar bord acu arna eisiúint ag an mBallstát ábhartha, agus na soithí sin amháin, faoi théarmaí an údaraithe, gníomhaíochtaí iascaireachta a dhéanamh i limistéar Chomhaontú CGIM;

(b) nach n-eiseofar aon údarú iascaireachta do shoithí a bhfuil iascaireacht neamhdhleathach, neamhrialáilte agus neamhthuairiscithe (“iascaireacht NNN”) déanta acu roimhe sin i limistéar Chomhaontú CGIM nó in áiteanna eile, mura ndéanann na húinéirí nua fianaise dhoiciméadach leordhóthanach a sholáthar, ar dá réir nach bhfuil leas dlíthiúil, tairbheach nó airgeadais ag na hiarúinéirí ná ag na hiaroibreoirí a thuilleadh maidir leis na soithí sin agus nach bhfeidhmíonn siad aon smacht ar na soithí sin, nó nach nglacann siad páirt ná nach bhfuil aon bhaint ag na soithí sin maidir le hiascaireacht NNN;

(c) a mhéid is féidir, go gcuirtear toirmeasc, lena reachtaíocht náisiúnta, ar úinéirí agus ar oibreoirí soithigh a bhfuil bratach an Bhallstáit ábhartha ar foluain acu agus ar soithí iad atá ar áireamh sa liosta dá dtagraítear i mír 1, páirt a ghlacadh nó baint a bheith acu le gníomhaíochtaí iascaireachta arna ndéanamh i limistéar Chomhaontú CGIM ag soithí nach bhfuil ar chlár CGIM;

(d) a mhéid is féidir, go gceanglaítear, lena reachtaíocht náisiúnta, gur náisiúnaigh de chuid an Bhallstáit is stát na brataí nó eintitis dhlíthiúla laistigh den Bhallstát sin iad úinéirí soithí a bhfuil bratach an Bhallstáit ábhartha ar foluain acu agus ar soithí iad atá ar an liosta dá dtagraítear i mír 1;

(e) go gcomhlíonann a soithí gach beart ábhartha CGIM um chaomhnú agus um bhainistiú.

7. Glacfaidh Ballstáit na bearta is gá chun toirmeasc a chur ar iascaireacht arna déanamh ag soithí ar mó ná 15 méadar a bhfad foriomlán agus nach bhfuil ar chlár CGIM, aon iasc nó sliogiasc a ghabháil i limistéar Chomhaontú CGIM ná aon iasc nó sliogiasc a gabhadh ann a choimeád ar bord, a thrasloingsiú nó a chur i dtír.

8. Maidir le haon fhaisnéis lena dtaispeánfaí go bhfuil cúiseanna láidre drochamhras a bheith ann go bhfuil soithí, ar mó ná 15 méadar a bhfad foriomlán is soithí nach bhfuil ar chlár CGIM, ag iascaireacht éisc nó sliogéisc nó go bhfuil siad á dtrasloingsiú i limistéar Chomhaontú CGIM, cuirfidh Ballstáit an fhaisnéis sin in iúl don Choimisiún gan mhoill.

▼M1







CAIBIDIL Ia

Oibleagáidí taifeadta

▼M2 —————

▼M1

Airteagal 17b

Gabhálacha de thaisme de speicis áirithe mhuirí

1. Gan dochar d'Airteagal 15(5) de Rialachán (CE) Uimh. 1224/2009, déanfaidh máistrí soithí iascaireachta an fhaisnéis seo a leanas a thaifeadadh sa logleabhar iascaireachta dá dtagraítear in Airteagal 14 den Rialachán sin:

(a) aon chás de ghabháil de thaisme agus scaoileadh saor éanlaithe mara;

(b) aon chás de ghabháil de thaisme agus scaoileadh saor turtar mara;

(c) aon chás de ghabháil de thaisme agus scaoileadh saor rónta manaigh;

(d) aon chás de ghabháil de thaisme agus scaoileadh saor chéiticeach;

(e) aon chás de ghabháil de thaisme agus, más gá, scaoileadh saor siorcanna agus roc de na speicis a liostaítear in Iarscríbhinn II nó in Iarscríbhinn III den Phrótacal a ghabhann le Coinbhinsiún Barcelona.

2. Ba cheart go gcuimseofaí freisin leis na tuarascálacha náisiúnta a bheartaítear lena n-anailísiú ag an gCoiste Comhairleach Eolaíoch (CCE), i dteannta na faisnéise a tuairiscíodh sa logleabhar, na nithe a leanas:

(a) i ndáil le gabhálacha de thaisme de thurtair mhara, faisnéis maidir le:

— cineál an fhearais iascaireachta,

— amanna na dteagmhas,

— fad ama san uisce,

— doimhneacht agus láithreacha,

— spriocspeiceas,

— speicis turtar mara, agus

— cé acu ar cuireadh na turtair mhara ar ais san fharraige marbh, nó ar scaoileadh saor iad ina bheatha;

(b) i ndáil le gabhálacha de thaisme de chéiticigh, faisnéis maidir le:

— saintréithe an chineáil fearais,

— amanna na dteagmhas,

— láithreacha (de réir folimistéar geografach nó dronuilleog staidrimh, mar a shainmhínítear in Iarscríbhinn I a ghabhann leis an Rialachán seo), agus

— cé acu is deilf nó speiceas eile céiticeach na céiticigh lena mbaineann.

3. Faoin 31 Nollaig 2015, leagfaidh na Ballstáit síos na rialacha dá dtagraítear i mír 1 maidir le taifeadadh na ngabhálacha de thaisme dá dtagraítear i mír 1 ag máistrí soithí iascaireachta nach bhfuil faoi réir na hoibleagáide logleabhar iascaireachta a choinneáil de bhun Airteagal 14 de Rialachán (CE) Uimh. 1224/2009.

▼B







CAIBIDIL II

Bearta stát an chalafoirt

Airteagal 18

Raon Feidhme

Beidh feidhm ag an gCaibidil seo maidir le soithí iascaireachta tríú tíortha.

Airteagal 19

Réamhfhógra

De mhaolú ar Airteagal 6(1) de Rialachán (CE) Uimh. 1005/2008, is é 72 uair ar a laghad roimh an t-am a meastar a bhainfear an calafort amach a bheidh sa tréimhse chun réamhfhógra a thabhairt.

Airteagal 20

Cigireachtaí calafoirt

1. D’ainneoin Airteagal 9(1) de Rialachán (CE) Uimh. 1005/2008, déanfaidh Ballstáit cigireachtaí ina gcalafoirt ainmnithe ar 15 % ar a laghad d’oibríochtaí curtha i dtír agus trasloingsithe gach bliain.

2. D’ainneoin Airteagal 9(2) de Rialachán (CE) Uimh. 1005/2008, déanfar cigireacht i ngach cás ar shoithí iascaireachta a théann isteach i gcalafort de chuid Ballstáit gan réamhúdarú.

Airteagal 21

An nós imeachta cigireachta

De bhreis ar na ceanglais dá bhforáiltear in Airteagal 10 de Rialachán (CE) Uimh. 1005/2008, leis na cigireachtaí calafoirt comhlíonfar na ceanglais a leagtar amach in Iarscríbhinn II a ghabhann leis an Rialachán seo.

Airteagal 22

Cead a dhiúltú maidir le calafort a úsáid

1. Ní cheadóidh Ballstáit do shoitheach tríú tír a gcuid calafort a úsáid chun táirgí iascaigh arna ngabháil i limistéar Chomhaontú CGIM a chur i dtír, a thrasloingsiú nó a phróiseáil agus diúltóidh siad rochtain ar sheirbhísí calafoirt, lena n-áirítear, inter alia, seirbhísí athbhreoslaithe agus athsholáthair, a thabhairt dó más rud é:

(a) nach gcomhlíonann an soitheach ceanglais an Rialacháin seo;

(b) go bhfuil an soitheach ar áireamh i liosta de shoithí a ghabh d’iascaireacht NNN nó a thug tacaíocht di, agus ar liosta é arna ghlacadh ag eagraíocht réigiúnach bainistíochta iascaigh; nó

(c) nach bhfuil údarú bailí ag an soitheach chun gabháil d’iascaireacht nó do ghníomhaíochtaí a bhaineann le hiascaireacht i limistéar Chomhaontú CGIM.

De mhaolú ar an gcéad fhomhír, ní bheidh cosc ar bith ar Bhallstáit, i gcásanna force majeure nó i gcásanna guaise de réir bhrí Airteagal 18 de Choinbhinsiún na Náisiún Aontaithe maidir le Dlí na Farraige ( 11 ), ligean do shoitheach ó thríú tíortha a gcuid calafort a úsáid le haghaidh seirbhísí a mbeadh fíorghá leo chun na staideanna sin a leigheas.

2. Beidh feidhm ag mír 1 chomh maith i leith na forálacha maidir le cead úsáidte i ndáil le calafort a úsáid, dá bhforáiltear le hAirteagal 4(2) agus le hAirteagal 37(5) agus (6) de Rialachán (CE) Uimh. 1005/2008.

3. I gcás ina bhfuil cead úsáidte i ndáil lena chuid calafort diúltaithe ag Ballstát áirithe do shoitheach de chuid tríú tír i gcomhréir le mír 1 nó mír 2, tabharfaidh sé fógra faoi sin go pras do mháistir an tsoithigh, do Stát na brataí, don Choimisiún agus do Rúnaí Feidhmiúcháin CGIM faoi ghníomhaíocht den sórt sin.

4. Más rud é nach bhfuil feidhm a thuilleadh ag na forais diúltaithe, dá dtagraítear i mír 1 nó i mír 2, tarraingeoidh an Ballstát siar a dhiúltú agus tabharfaidh sé fógra, do na seolaithe dá dtagraítear i mír 3, maidir leis an tarraingt siar sin.

▼M2







CAIBIDIL III

Iascaigh coiréalaigh a rialú

Airteagal 22a

Údaruithe iascaireachta i ndáil le coiréalach dearg

1. Soithí nó iascairí údaraithe chun coiréalach dearg a shaothrú sa Mheánmhuir, beidh údarú bailí iascaireachta acu, ina saineofar na coinníollacha teicniúla faoinar féidir iascach a dhéanamh.

2. I gcás nach ann d’údarú amhail dá dtagraítear i mír 1, beidh toirmeasc ar choiréalach dearg a shaothrú, a choimeád ar bord, a thrasloingsiú, a thabhairt i dtír, a aistriú, a stóráil, a dhíol nó a chur ar taispeáint nó a thairiscint lena dhíol.

3. Coinneoidh na Ballstáit clár cothrom le dáta d’údaruithe iascaireachta dá dtagraítear i mír 1 agus cuirfidh siad chuig an gCoimisiún, faoin 31 Márta gach bliain, liosta na soithí ar eisíodh na húdaruithe dá dtagraítear i mír 1 lena n-aghaidh. Cuirfidh an Coimisiún an liosta sin in iúl do Rúnaíocht CGIM tráth nach déanaí ná an 30 Aibreán gach bliain. Beidh an fhaisnéis seo a leanas, i dtaca le gach soitheach, ar an liosta:

(a) ainm an tsoithigh;

(b) uimhir chláir an tsoithigh (cód arna shannadh ag an bpáirtí conarthach);

(c) uimhir chlárúcháin CGIM (cód alfa ISO 3 tíre + 9 ndigit e.g. xxx000000001);

(d) calafort clárúcháin (ainm iomlán an chalafoirt);

(e) an t-ainm a bhí air roimhe (más ann dó);

(f) an bhratach a bhí aige roimhe (más ann di);

(g) mionsonraí maidir le scriosadh ó chláir eile (más ann dóibh);

(h) comhartha aitheantais idirnáisiúnta raidió (más ann dó);

(i) VMS nó trealamh eile maidir le geologánú soithigh a bheith ar bord (Tá/Níl);

(j) cineál soithigh, fad foriomlán (LOA) agus olltonáiste (GT) agus/nó olltonáiste cláraithe (GRT) agus cumhacht innill arna léiriú in kW;

(k) trealamh sábháilteachta agus slándála chun freastal ar bhreathnóir/ar bhreathnóirí ar bord (Tá/Níl);

(l) an tréimhse ama ina bhfuil iascaireacht coiréalaigh dheirg údaraithe;

(m) limistéar(limistéir) ina bhfuil iascaireacht coiréalaigh dheirg údaraithe: folimistéir gheografacha CGIM agus cealla ghreille staidrimh CGIM;

(n) rannpháirtíocht i gcláir taighde ar thionscain institiúidí eolaíochta náisiúnta/idirnáisiúnta (Tá/Níl; cuir tuairisc ghairid leis).

4. Ní mhéadóidh na Ballstáit líon na n-údaruithe iascaireachta go dtí go léireofar le comhairle eolaíoch riocht fhabhrach a bheith ar phobail na gcoiréalach dearg.

Airteagal 22b

Gabhálacha a thaifeadadh i ndáil le coiréalach dearg

1. Iascairí nó maistrí na soithí údaraithe chun coiréalach dearg a shaothrú, déanfaidh siad gabhálacha de réir beomheáchain, agus, más féidir, líon na gcoilíneachtaí a thaifeadadh, tar éis oibríochtaí iascaireachta nó, i gcás turas iascaireachta laethúil, tráth a thabharfar an ghabháil i dtír ar a dhéanaí.

2. Beidh logleabhar ar bord ag soithí iascaireachta atá údaraithe le coiréalach dearg a shaothrú ina ndéanfar na gabhálacha laethúla de choiréalach dearg a thaifeadadh, gan beann ar bheomheáchan na bainte, chomh maith le gníomhaíocht iascaireachta de réir limistéir agus doimhneachta, lena n-áirítear, más féidir, líon na laethanta iascaireachta agus tumthaí. Cuirfear an fhaisnéis sin chuig na húdaráis inniúla náisiúnta faoin spriocdháta a leagtar síos in Airteagal 14(6) de Rialachán (CE) Uimh. 1224/2009.

Airteagal 22c

Réamhfhógra a thabhairt i ndáil le coiréalach dearg

Idir dhá agus ceithre uair an chloig roimh an am a mheastar a bhainfear an calafort amach, cuirfidh máistrí na soithí iascaireachta an fhaisnéis seo a leanas in iúl do na húdaráis ábhartha:

(a) an t-am a mheastar a bhainfear an calafort amach;

(b) uimhir aitheantais sheachtrach agus ainm an tsoithigh iascaireachta;

(c) meastachán ar an gcainníocht de réir beomheáchain agus más féidir, líon na gcoilíneachtaí coiréalaigh dheirg ar bord;

(d) faisnéis maidir leis an limistéar geografach inar tógadh an ghabháil.

Airteagal 22d

Calafoirt ainmnithe i ndáil le coiréalach dearg

Ní thabharfaidh iascairí údaraithe ná soithí iascaireachta údaraithe gabhálacha stoic ghrinnill i dtír ach amháin i gcalafoirt ainmnithe. Chun na críche sin, ainmneoidh gach Ballstát calafoirt ina bhfuil sé údaraithe coiréalach dearg a thabhairt i dtír agus cuirfidh sé liosta na gcalafort in iúl do Rúnaíocht CGIM agus don Choimisiún faoin 30 Aibreán gach bliain, seachas muna bhfuil aon athrú ar na calafoirt ainmnithe a cuireadh in iúl roimhe sin.

Airteagal 22e

Gabhálacha a rialú i ndáil le coiréalach dearg

Bunóidh gach Ballstát clár rialaithe bunaithe ar anailís riosca, go háirithe chun an tabhairt i dtír a fhíorú agus na logleabhair a bhailíochtú.

Airteagal 22f

Trasloingsiú i ndáil le coiréalach dearg

Toirmeascfar oibríochtaí trasloingsithe de choiréalach dearg ar muir.

Airteagal 22g

Faisnéis Eolaíoch i ndáil le coiréalach dearg

Na Ballstáit a bhfuil cabhlaigh iascaireachta acu atá ag díriú ar choiréalaigh dhearga, áiritheoidh siad go bhfuil meicníocht i bhfeidhm go cuí maidir le faireachán eolaíoch leordhóthanach a dhéanamh ar iascaigh agus gabhálacha d’fhonn a chur ar a chumas do choiste Comhairleach Eolaíoch CGIM faisnéis thuairisciúil agus comhairle a chur ar fáil ar na nithe seo a leanas ar a laghad:

(a) an iarracht iascaireachta a rinneadh (e.g. líon na dtumthaí iascaireachta in aghaidh na seachtaine) agus leibhéil ghabhála iomlána ar an leibhéal áitiúil, náisiúnta nó fornáisiúnta;

(b) na pointí tagartha caomhnaithe agus bainistíochta d’fhonn an plean bainistíochta réigiúnach a fheabhsú i gcomhréir leis an gcuspóir uastáirgeacht inbhuanaithe a tháirgeadh agus riosca íseal a bheith ann go gclisfidh na stoic éisc.

(c) iarmhairtí bitheolaíocha agus socheacnamaíocha na gcásanna bainistíochta malartacha, lena n-áirítear rialú ionchuir/aschuir agus/nó bearta teicniúla, arna moladh ag páirtithe conarthacha CGIM;

(d) tréimhsí coiscthe spásúla/ama féideartha chun inbhuanaitheacht iascaigh a chaomhnú.







CAIBIDIL IV

Bearta Rialaithe A Bhaineann Le Folimistéir Gheografacha Áirithe CGIM







Roinn I

Iascaigh deargán i Muir Alboran a rialú

Airteagal 22h

Gabhálacha agus foghabhálacha laethúla deargán a thuairisciú

Gan dochar d'Airteagal 14 de Rialachán (CE) Uimh. 1224/2009, bunóidh na Ballstáit sásra chun a áirithiú go ndéanfar na gabhálacha agus na foghabhálacha deargán tráchtála uile i Muir Alboran (folimistéir gheografacha CGIM 1, 2 agus 3 mar a shainmhínítear iad in Iarscríbhinn I) a thuairisciú gan beann ar bheomheáchan na gabhála. Maidir le hiascaigh áineasa déanfaidh na Ballstáit iarracht taifead a dhéanamh ar ghabhálacha an speicis sin nó meastóireachtaí a dhéanamh ina leith.

Airteagal 22i

Údaruithe iascaireachta agus gníomhaíochtaí iascaireachta

1. Bunóidh na Ballstáit clár de na soithí iascaireachta atá údaraithe cainníochtaí deargán arna ngabháil i Muir Alboran a iompar ar bord nó a thabhairt i dtír ar mó ná 20 % den ghabháil de réir beomheáchain iad tar éis iad a shórtáil de réir taoide. Déanfar an clár sin a chothabháil agus a nuashonrú.

2. Ní cheadófar do shoithí iascaireachta atá ag díriú ar dheargáin gníomhaíochtaí iascaireachta a dhéanamh ach amháin i gcás ina bhfuil na gníomhaíochtaí iascaireachta sin luaite in údarú iascaireachta bailí a eiseoidh na húdaráis inniúla agus ina luafar na coinníollacha teicniúla faoina bhféadfar na gníomhaíochtaí sin a dhéanamh. Cuimseofar leis an údarú na sonraí a leagtar amach in Iarscríbhinn VIII.

3. Déanfaidh na Ballstáit an méid seo a leanas:

(a) a chur in iúl don Choimisiún, faoin 31 Eanáir gach bliain, liosta de na soithí oibríochtúla dár tugadh údarú don bhliain reatha nó don bhliain/do na blianta dar gcionn; cuirfidh an Coimisiún an liosta sin in iúl do Rúnaíocht CGIM faoi dheireadh mhí Feabhra gach bliain. Cuimseofar leis an liosta na sonraí a leagtar amach in Iarscríbhinn VIII.

(b) a chur in iúl don Choimisiún agus do Rúnaíocht CGIM, faoi dheireadh mhí na Samhna gach bliain, ón 30 Samhain 2018 ar aghaidh agus ar a laghad ón30 Samhain 2020, tuarascáil ar na gníomhaíochtaí iascaireachta arna ndéanamh ag na soithí dá dtagraítear in mír 1, i bhformáid chomhiomlánaithe, lena n-áirítear an fhaisnéis íosta seo a leanas:

(i) líon na laethanta iascaireachta,

(ii) limistéar an tsaothraithe, agus

(iii) na gabhálacha deargán.

4. Déanfar VMS nó aon chóras geologánaithe a cheadaíonn do na húdaráis rialaithe rianú a dhéanamh ar ghníomhaíochtaí soithigh a fheistiú ar gach soitheach ar mó ná 12m a fhad foriomlán agus atá údaraithe chun díriú ar dheargáin.

Airteagal 22j

Faireachán eolaíoch

Déanfaidh na Ballstáit, a bhfuil a gcabhlaigh iascaireachta ag díriú ar dheargáin, a áirithiú go bhfuil sásra i bhfeidhm go cuí chun faireachán leormhaith a dhéanamh ar iascaigh agus gabhálacha d’fhonn a chur ar a chumas LCS faisnéis thuairisciúil agus comhairle a chur ar fáil maidir leis na nithe seo a leanas ar a laghad:

(a) tréithe an trealaimh iascaireachta, inter alia, fad uasta an spiléir agus na líonta seasmhacha agus líon, cineál agus méid na nduán;

(b) an iarracht iascaireachta a cuireadh i gcríoch (e.g. líon na laethanta iascaireachta in aghaidh na seachtaine) agus leibhéil ghabhála iomlána na gcabhlach iascaireachta tráchtála; ba cheart meastachán ar ghabhálacha na n-iascach áineasa a chur ar fáil freisin;

(c) na pointí tagartha caomhnaithe agus bainistithe d’fhonn pleananna bainistíochta ilbhliantúla a bhunú d’iascaigh inbhuanaithe i gcomhréir le cuspóir na huastáirgeachta inbhuanaithe a bhaint amach agus riosca íseal a bheith ann go gclisfidh ar na stoic éisc.

(d) éifeachtaí socheacnamaíocha na gcásanna bainistithe malartacha, lena n-áirítear rialú ionchuir/aschuir agus/nó bearta teicniúla, arna sainaithint ag CGIM agus/nó ag na páirtithe conarthacha;

(e) tréimhsí coiscthe spásúla/ama féideartha chun inbhuanaitheacht iascaigh a chaomhnú;

(f) an tionchar a d’fhéadfadh a bheith ag iascaigh áineasa ar stádas an stoic/na stoc deargán.







Roinn II

caolas na sicile

Airteagal 22k

Údaruithe d’iascaigh trálaeireachta grinnill ar stoic ghrinnill i gCaolas na Sicile

1. Ní cheadófar do shoithí trálaeireachta grinnill atá ag díriú ar stoic ghrinnill i gCaolas na Sicile (folimistéir gheografacha CGIM 12, 13, 14, 15 agus 16, mar a shainmhínítear in Iarscríbhinn I), ach gníomhaíochtaí iascaireachta sonracha a dhéanamh mar a shonrófar in údarú iascaireachta bailí a eiseoidh na húdaráis inniúla agus ina sonrófar na coinníollacha teicniúla faoina ndéanfar na gníomhaíochtaí sin.

2. Cuimseofar san údarú iascaireachta dá dtagraítear i mír 1, maille leis na sonraí a shainítear in Iarscríbhinn I a ghabhann le Rialachán Cur Chun Feidhme (AE) 2017/218 ón gCoimisiún ( 12 ), na sonraí seo a leanas:

(a) uimhir chlárúcháin CGIM;

(b) an t-ainm a bhí air roimhe (más ann dó);

(c) an bhratach a bhí aige roimhe (más ann di);

(d) mionsonraí maidir le scriosadh ó chláir eile roimhe (más ann dóibh);

3. Seolfaidh na Ballstáit chuig an gCoimisiún faoin 31 Deireadh Fómhair gach bliain liosta na soithí ar eisigh siad an t-údarú dá dtagraítear i mír 1 lena n-aghaidh. Cuirfidh an Coimisiún an liosta sin in iúl don chomhlacht arna ainmniú aige agus do Rúnaíocht CGIM tráth nach déanaí ná an 30 Samhain i ngach bliain.

4. Déanfaidh na Ballstáit a chur in iúl don Choimisiún agus do Rúnaíocht CGIM, tráth nach déanaí ná an 31 Lúnasa gach bliain, i bhformáid chomhiomlánaithe, tuarascáil ar na gníomhaíochtaí iascaireachta a dhéanann na soithí dá dtagraítear in mír 1, lena n-áirítear an fhaisnéis íosta seo a leanas:

(i) líon na laethanta iascaireachta;

(ii) limistéar an tsaothraithe; agus

(iii) gabhálacha colmóra agus rós-séacla domhainmhara.

Airteagal 22l

Calafoirt ainmnithe

1. Ainmneoidh gach Ballstát calafoirt tabhairt i dtír, ina bhféadfar colmóirí agus rós-séaclaí domhainmhara a ghabhtar i gCaolas na Sicile a thabhairt i dtír, i gcomhréir le hAirteagal 43(5) de Rialachán (CE) Uimh. 1224/2009. Tarchuirfidh na Ballstáit liosta de na calafoirt ainmnithe tabhairt i dtír chuig Rúnaíocht CGIM agus chuig an gCoimisiún tráth nach déanaí ná an 30 Samhain 2018. Aon athrú a dhéanfar ar an liosta sin ina dhiaidh sin, cuirfear fógra ina leith go pras chuig Rúnaíocht CGIM agus chuig an gCoimisiún.

2. Beidh toirmeasc ar aon chainníocht colmóra agus rós-séacla domhainmhara a ghabhtar i gCaolas na Sicile a thabhairt i dtír nó a thrasloingsiú ó shoithí iascaireachta in aon áit seachas sna calafoirt tabhairt i dtír arna n-ainmniú ag na Ballstáit.

Airteagal 22m

Scéim Cigireachta agus Faireachais Chomhpháirteach Idirnáisiúnta i gCaolas na Sicile

1. Féadfaidh na Ballstáit gníomhaíochtaí cigireachta agus faireachais faoi réir Scéim Cigireachta agus Faireachais Chomhpháirteach Idirnáisiúnta (“an Scéim”) lena gcumhdaítear uiscí atá lasmuigh de dhlínse náisiúnta i bhfolimistéir gheografacha CGIM 12, 13, 14, 15 agus 16, mar a shainmhínítear in Iarscríbhinn I (“an limistéar cigireachta agus faireachais”).

2. Féadfaidh na Ballstáit cigirí agus modhanna cigireachta a shannadh agus féadfaidh siad cigireachtaí a dhéanamh faoin Scéim. Féadfaidh an Coimisiún nó comhlacht arna ainmniú aige cigirí de chuid an Aontais a shannadh freisin don Scéim.

3. Comhordóidh an Coimisiún nó comhlacht arna ainmniú aige na gníomhaíochtaí faireachais agus cigireachta don Aontas agus féadfaidh sé, i gcomhar leis na Ballstáit lena mbaineann, plean comhpháirteach imscartha a tharraingt suas chun a chur ar chumas an Aontais a oibleagáid faoin Scéim a chomhlíonadh. Glacfaidh na Ballstáit na bearta is gá chun cur i bhfeidhm na bpleananna sin a éascú, go háirithe maidir leis na hacmhainní daonna agus ábhair is gá agus maidir leis na tréimhsí agus na limistéir gheografacha ina n-úsáidfear na hacmhainní sin.

4. Tabharfaidh gach Ballstát, tráth nach déanaí ná an 31 Deireadh Fómhair gach bliain, fógra don Choimisiún nó do chomhlacht arna ainmniú aige faoi liosta ainmneacha na gcigirí atá údaraithe cigireacht agus faireachas a dhéanamh sa limistéar dá dtagraítear i mír 1, mar aon le hainmneacha na soithí agus na n-aerárthaí a úsáidtear le haghaidh cigireachta agus faireachais a bhfuil sé beartaithe acu iad a shannadh don Scéim don bhliain dar gcionn. Seolfaidh an Coimisiún nó comhlacht arna ainmniú aige an fhaisnéis sin ar aghaidh chuig Rúnaíocht CGIM faoin 1 Nollaig gach bliain nó a luaithe is féidir sula gcuirfear tús le gníomhaíochtaí cigireachta.

5. Beidh i seilbh chigirí atá sannta don Scéim cárta cigire CGIM arna eisiúint ag na húdaráis inniúla, a bheidh san fhoirm a leagtar amach in Iarscríbhinn IV.

6. Beidh bratach nó bratainn speisialta, mar a thuairiscítear in Iarscríbhinn V, ar foluain ar shoithí agus dualgais bhordála agus chigireachta á ndéanamh acu.

7. Áiritheoidh gach Ballstát go ndéanfaidh gach ardán cigireachta atá i dteideal a bhratach a chur ar foluain agus atá ag oibriú sa limistéar dá dtagraítear i mír 1 teagmháil shábháilte, go laethúil nuair is féidir, le gach ardán cigireachta eile atá ag feidhmiú sa limistéar sin chun an fhaisnéis is gá le haghaidh comhordú gníomhaíochtaí a mhalartú.

8. Tabharfaidh gach Ballstát, a bhfuil láithreacht aige sa limistéar chun cigireacht nó faireachas a dhéanamh dá dtagraítear i mír 1, liosta amharc a bhunaítear i gcomhréir le hIarscríbhinn VII, liosta bordála agus liosta cigireachtaí a rinne sé sa tréimhse 10 lá roimhe sin, lena n-áirítear dátaí, comhordanáidí agus aon fhaisnéis ábhartha eile, do gach ardán cigireachta ar theacht isteach sa limistéar sin dó.

Airteagal 22n

Cigireachtaí a dhéanamh

1. Déanfaidh cigirí atá sannta don Scéim an méid seo a leanas:

(a) fógra a thabhairt don soitheach iascaireachta roimh bhordáil dóibh faoi ainm an tsoithigh chigireachta;

(b) an bhratainn a bhfuil tuairisc uirthi in Iarscríbhinn V a chur ar taispeáint ar an soitheach cigireachta agus ar an soitheach bordála;

(c) gach foireann cigireachta a laghdú go triúr cigirí ar a mhéad.

2. Ag dul ar bord an tsoithigh dóibh, taispeánfaidh na cigirí an cárta aitheantais a bhfuil tuairisc uirthi in Iarscríbhinn IV do mháistir an tsoithigh iascaireachta. Déanfar cigireachtaí i gceann de theangacha oifigiúla CGIM agus, i gcás inar féidir, sa teanga a labhraíonn máistir an tsoithigh iascaireachta.

3. Tarraingeoidh cigirí suas tuarascáil ar an gcigireacht san fhormáid a leagtar amach in Iarscríbhinn VI.

4. Síneoidh cigirí an tuarascáil i láthair mháistir an tsoithigh agus beidh an máistir sin i dteideal aon bharúlacha a chur leis an tuarascáil a mheasann sé a bheith oiriúnach agus ní mór dó na barúlacha sin a shíniú freisin.

5. Tabharfar cóipeanna den tuarascáil do mháistir an tsoithigh agus d’údaráis na buíne cigireachta, agus seolfaidh siad cóipeanna chuig údaráis Stát brataí an tsoithigh ar a ndearnadh cigireacht agus chuig an gCoimisiún agus/nó chuig comhlacht arna ainmniú aige. Cuirfidh an Coimisiún an chóip ar aghaidh chuig Rúnaíocht CGIM.

6. Déanfaidh oifigeach ceannais an tsoithigh chigireachta méid na buíne cigireachta agus tréimhse na cigireachta a shocrú agus na cúinsí ábhartha uile á gcur san áireamh aige.

Airteagal 22o

Sáruithe

1. Chun críocha an Airteagail seo, measfar gur sáruithe iad na gníomhaíochtaí seo a leanas:

(a) na gníomhaíochtaí dá dtagraítear i bpointí (a), (b), (c), (e), (f), (g) agus (h) d’Airteagal 3(1) de Rialachán (CE) Uimh. 1005/2008;

(b) cur isteach ar chóras faireacháin satailíte; agus

(c) oibriú gan VMS.

2. I gcás ina ndéantar aon bhordáil nó cigireacht ar shoitheach iascaireachta agus ina mbraitheann na cigirí sárú lena linn sin, cuirfidh údaráis Bhallstát brataí an tsoithigh cigireachta an Coimisiún nó comhlacht arna ainmniú aige ar an eolas faoi láithreach, agus tabharfaidh siad siúd fógra do Bhallstát brataí an tsoithigh iascaireachta ar a ndearnadh cigireacht go díreach agus trí bhíthin Rúnaíocht CGIM. Cuirfidh siad aon long chigireachta ó Bhallstát brataí an tsoithigh iascaireachta a thuigtear a bheith sa cheantar ar an eolas freisin.

3. Tar éis cigireacht ina mbraitear sárú lena linn, áiritheoidh Ballstát brataí an tsoithigh go gcuirfidh an soitheach iascaireachta ábhartha stop le gach gníomhaíocht iascaireachta. Ceanglóidh an Ballstát brataí ar an soitheach iascaireachta dul chuig calafort arna ainmniú aige laistigh de 72 uair an chloig, áit a gcuirfear tús le himscrúdú.

4. I gcás ina mbeidh sárú braite le linn cigireachta, déanfar na bearta agus an obair leantach a dhéanann an Ballstát brataí a fhógairt don Choimisiún nó don chomhlacht arna ainmniú aige. Cuirfidh an Coimisiún nó comhlacht arna ainmniú aige an beart agus an obair leantach a dhéanfar ar aghaidh chuig Rúnaíocht CGIM.

5. Gníomhóidh údaráis na mBallstát ar bhonn tuarascálacha cigireachta, dá dtagraítear in Airteagal 22n(3), agus, ar an gcaoi chéanna, ar bhonn ráiteas a thagann as cigireachtaí doiciméadacha ó chigirí agus iad ag déanamh beart ar bhonn tuarascálacha agus ráiteas ó chigirí náisiúnta.







Roinn III

An Mhuir Dhubh

Airteagal 22p

Bearta chun iascaireacht NNN in iascaigh turbard sa Mhuir Dhubh a chosc, a dhíspreagadh agus a dhíothú

1. Faoin 20 Eanáir gach bliain, cuirfidh gach Ballstát ar aghaidh chuig an gCoimisiún, tríd an ngnáthmheán próiseála sonraí, liosta na soithí a úsáideann eangacha geolbhaigh grinneallsocraithe chun iascach a dhéanamh ar thurbaird sa Mhuir Dhubh (folimistéar geografach CGIM 29 mar a shainmhínítear in Iarscríbhinn I). Faoin 31 Eanáir gach bliain, cuirfidh an Coimisiún an liosta sin chuig Rúnaíocht CGIM.

2. Áireofar sa liosta a luaitear i mír 1, maille leis na sonraí a leagtar amach in Iarscríbhinn I a ghabhann le Rialachán Cur Chun Feidhme (AE) 2017/218, na sonraí seo a leanas:

(a) uimhir chlárúcháin CGIM;

(b) an t-ainm a bhí air roimhe (más ann dó);

(c) an bhratach a bhí aige roimhe (más ann di);

(d) mionsonraí maidir le scriosadh ó chláir eile (más ann dóibh);

(e) príomhspeicis a bhfuiltear ag díriú orthu;

(f) an príomhthrealamh/na príomhthrealaimh a úsáidtear do thurbaird, do chuid chabhlaigh agus d’aonad oibríochtúil mar a mhínítear i maitrís staidrimh Thasc 1 a leagtar amach i Roinn C d’Iarscríbhinn III;

(g) an tréimhse ama údaraithe maidir le hiascaireacht a dhéanamh le heangach geolbhaigh nó le haon trealamh eile lena bhféadfaí iascaireacht a dhéanamh ar thurbaird (más ann d’údarú den chineál sin).

3. Arna iarraidh sin ag CGIM, déanfaidh na Ballstáit faisnéis a thuairisciú faoi na soithí iascaireachta atá údaraithe chun gníomhaíochtaí iascaireachta a dhéanamh thar thréimhse ar leith. Tuairisceoidh na Ballstáit, go háirithe, ainmneacha na soithí iascaireachta lena mbaineann, a n-uimhir aitheantais sheachtrach agus na deiseanna iascaireachta a rinneadh a leithdháileadh ar gach ceann acu.

4. Baileoidh údaráis inniúla an Bhallstáit chósta eangacha geolbhaigh tréigthe nach bhfuil marcáilte a úsáideadh in iascaigh turbard agus a aimsíodh ar muir. Ina dhiaidh sin, déanfar na heangacha sin a ghabháil go dtí go ndéanfar an t-úinéir a shainaithint go cuí nó déanfar na heangacha sin a scriosadh mura féidir an t-úinéir a shainaithint.

5. Ainmneoidh gach Ballstát lena mbaineann láithreacha tabhairt i dtír, ina ndéanfar turbaird a ghabhfar sa Mhuir Dhubh a thabhairt i dtír nó a thrasloingsiú, i gcomhréir le hAirteagal 43(5) de Rialachán (CE) Uimh. 1224/2009. Cuirfear liosta de na láithreacha sin chuig Rúnaíocht CGIM agus chuig an gCoimisiún tráth nach déanaí ná an 30 Samhain gach bliain.

6. Beidh toirmeasc ar aon chainníocht turbard a ghabhfar sa Mhuir Dhubh a thabhairt i dtír nó a thrasloingsiú in aon áit eile cé is moite de na láithreacha tabhairt i dtír dá dtagraítear i mír 5.

Airteagal 22q

Pleananna faireacháin, rialaithe agus faireachais náisiúnta d’iascaigh turbard sa Mhuir Dhubh

1. Bunóidh na Ballstáit pleananna faireacháin, rialaithe agus faireachais náisiúnta (“pleananna náisiúnta”) chun forálacha Airteagal 22p a chur chun feidhme trína áirithiú, inter alia, go ndéanfar faireachán agus taifeadadh beacht cuí ar na gabhálacha míosúla agus/nó ar an iarracht iascaireachta a rinneadh.

2. Beidh na gnéithe seo a leanas sna pleananna náisiúnta:

(a) sainmhíniú soiléir ar na modhanna rialaithe, ina bhfuil cur síos ar na modhanna daonna, teicniúla agus airgeadais atá ar fáil go sonrach chun na pleananna náisiúnta a chur chun feidhme;

(b) sainmhíniú soiléir ar an straitéis chigireachta (lena n-áirítear prótacail chigireachta), lena ndíreofar ar shoithí iascaireachta ar dócha go ngabhfaidh siad turbaird agus speicis ghaolmhara;

(c) pleananna gníomhaíochta maidir le margaí agus iompar a rialú;

(d) sainmhíniú ar dhualgais agus nósanna imeachta cigireachta, lena n-áirítear an straitéis samplála a chuirfear i bhfeidhm chun gabhálacha a mheá tráth a dhéanfar an chéad díol agus an straitéis samplála do shoithí nach bhfuil faoi réir rialacha dearbhaithe logleabhair/tabhairt i dtír;

(e) treoirlínte mínitheacha do chigirí, eagraíochtaí tairgeoirí agus iascairí i dtaca leis na sraitheanna rialacha atá i bhfeidhm maidir le hiascaigh ar dócha go ngabhfar turbaird iontu, lena n-áirítear:

(i) rialacha maidir le doiciméid a chomhlánú, lena n-áirítear tuarascálacha cigireachta, logleabhair iascaireachta, dearbhuithe ar thrasloingsiú, dearbhuithe ar na gabhálacha a thabhairt i dtír agus a ghlacadh, doiciméid maidir le hiompar agus nótaí maidir le díolacháin;

(ii) bearta teicniúla atá i bhfeidhm, lena n-áirítear mogallmhéid agus nó toisí mogaill, íosmhéid gabhála, srianta sealadacha;

(iii) straitéisí samplála,

(iv) sásraí cros-seiceála.

(f) oiliúint cigirí náisiúnta d'fhonn na cúraimí dá dtagraítear in Iarscríbhinn II a ghabhann leis an Rialachán seo a chur i gcrích.

3. Faoin 20 Eanáir gach bliain, cuirfidh na Ballstáit in iúl don Choimisiún nó do chomhlacht arna ainmniú aige na pleananna náisiúnta. Cuirfidh an Coimisiún nó comhlacht arna ainmniú aige na pleananna sin ar aghaidh chuig Rúnaíocht CGIM faoin 31 Eanáir gach bliain.

Airteagal 22r

Faireachán eolaíoch ar iascaigh turbard sa Mhuir Dhubh

Cuirfidh na Ballstáit aon fhaisnéis bhreise a thacódh leis an bhfaireachán eolaíoch ar iascaigh turbard sa Mhuir Dhubh chuig an gCoiste Comhairleach Eolaíoch maidir le hIascaigh (SAC) agus chuig an gCoimisiún, tráth nach déanaí ná an 30 Samhain gach bliain.

▼B







TEIDEAL IV

COMHAR, FAISNÉIS AGUS TUAIRISCIÚ

Airteagal 23

Comhar agus faisnéis

1. Comhoibreoidh an Coimisiún agus Ballstáit le Rúnaí Feidhmiúcháin CGIM agus déanfaidh siad faisnéis a mhalartú leis freisin, go háirithe:

(a) trí fhaisnéis ó bhunachair ábhartha shonraí a iarraidh agus trí fhaisnéis a sholáthar do na bunachair sin;

(b) trí chomhar a iarraidh chun cur chun feidhme éifeachtach an Rialacháin seo a chur chun cinn agus trí chomhoibriú ina leith sin.

2. Áiritheoidh Ballstáit go gceadaítear lena gcórais náisiúnta faisnéise, is córais faisnéise a bhaineann le hiascaigh, faisnéis maidir le cigireachtaí stát an chalafoirt dá dtagraítear i dTeideal III, a mhalartú go leictreonach ar bhealach díreach idir iad féin agus Rúnaí Feidhmiúcháin CGIM, agus aird chuí á tabhairt ar na ceanglais iomchuí rúndachta.

3. Déanfaidh Ballstáit bearta chun faisnéis a roinnt trí mheáin leictreonacha i measc gníomhaireachtaí ábhartha náisiúnta agus chun gníomhaíochtaí de ghníomhaireachtaí den sórt sin a chomhordú le linn cur chun feidhme na mbeart atá leagtha amach i gCaibidil II de Theideal III.

4. Chun críche an Rialacháin seo, bunóidh Ballstáit liosta de phointí teagmhála agus cuirfear ar aghaidh é gan mhoill chuig an gCoimisiún agus chuig an Rúnaí Feidhmiúcháin agus chuig páirtithe conarthacha CGIM.

5. Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe do chomhar agus don mhalartú faisnéise. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).

▼M1

Airteagal 23a

Sonraí ábhartha a thuairisciú chuig an gCoimisiún

1. Faoin 15 Nollaig gach bliain, cuirfidh na Ballstáit lena mbaineann an fhaisnéis a leanas faoi bhráid an Choimisiúin:

▼M2

(a) na sonraí maidir le coiréalach dearg dá dtagraítear in Airteagal 22b; agus

▼M1

(b) i bhfoirm tuarascála leictreonaí, na rátaí gabhálacha de thaisme agus scaoilte saor d'éanlaith mhara, de thurtair mhara, de rónta manaigh, de chéiticigh agus de shiorcanna agus de roic, chomh maith le haon fhaisnéis ábhartha a tuairiscíodh i gcomhréir le pointí (a), (b), (c), (d) agus (e) faoi seach d'Airteagal 17b(1).

2. Cuirfidh an Coimisiún an fhaisnéis dá dtagraítear i mír 1 ar aghaidh chuig Rúnaí Feidhmiúcháin CIGM faoin 31 Nollaig gach bliain.

3. Cuirfidh na Ballstáit in iúl don Choimisiún aon athruithe ar liosta na gcalafort a ainmnítear le gabhálacha de choiréalach dearg a thabhairt i dtír i gcomhréir le mír 5 de Mholadh CIGM/36/2012/1.

4. Bunóidh na Ballstáit córais faireacháin leordhóthanacha d'fhonn faisnéis iontaofa a bhailiú maidir leis an tionchar ar phobail céiticeach sa Mhuir Dhubh atá ag soithí iascaireachta a bhíonn ag díriú ar fhíogaigh ghobacha le heangacha geolbhaigh grinneallsocraithe agus cuirfidh siad an fhaisnéis sin faoi bhráid an Choimisiúin.

5. Cuirfidh na Ballstáit an Coimisiún ar an eolas faoi aon athruithe a dhéantar ar na léarscáileanna agus ar na liostaí de na suímh gheografacha a thugann na láithreacha ina bhfuil uaimheanna rónta manaigh amhail dá dtagraítear i mír 6 de Mholadh CIGM/35/2011/5.

6. Cuirfidh an Coimisiún an fhaisnéis dá dtagraítear i mír 3, i mír 4 agus i mír 5 ar aghaidh chuig Rúnaí Feidhmiúcháin CIGM gan mhoill.

7. Féadfaidh an Coimisiún gníomhartha cur chun feidhme a ghlacadh i leith formáid na faisnéise dá dtagraítear i mír 1, i mír 3, i mír 4 agus i mír 5, agus i leith cur ar aghaidh na faisnéise sin. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 25(2).

▼M2

8. Cuirfidh gach Ballstát tuarascáil mhionsonraithe ar a ngníomhaíochtaí iascaireachta i ndáil le coiréalach dearg chuig Rúnaíocht CGIM agus chuig an gCoimisiún faoin 30 Meitheamh gach bliain. Beidh sa tuarascáil sin faisnéis ar ghabhálacha iomlána agus limistéir shaothraithe ar a laghad, agus más féidir, ar an líon tumthaí agus an meánghabháil in aghaidh an tumtha.

▼M1

Airteagal 23b

Rialú, faireachán agus faireachas ar iascaigh stoc peiligeach beag sa Mhuir Aidriad

1. Faoin 1 Deireadh Fómhair gach bliain, cuirfidh na Ballstáit in iúl don Choimisiún a bpleananna agus a gcláir chun comhlíonadh Airteagal 16l a áirithiú trí fhaireachán agus trí thuairisciú leordhóthanach, go háirithe maidir leis na gabhálacha míosúla agus leis an iarracht iascaireachta a rinneadh.

2. Cuirfidh an Coimisiún an fhaisnéis dá dtagraítear i mír 1 faoi bhráid Rúnaí Feidhmiúcháin CIGM tráth faoin 30 Deireadh Fómhair de gach bliain ar a dhéanaí.

▼B

Airteagal 24

Maitrísí staidrimh a thuairisciú

1. Roimh an 1 Bealtaine de gach bliain, déanfaidh Ballstáit na sonraí i leith Tháscanna 1.1, 1.2, 1.3, 1.4 agus 1.5 de mhaitrís staidrimh CGIM mar a leagtar amach i Roinn C d’Iarscríbhinn III iad, a thíolacadh do Rúnaí Feidhmiúcháin CGIM.

2. Chun na sonraí dá dtagraítear i mír 1 a thíolacadh, úsáidfidh Ballstáit córas iontrála sonraí CGIM nó aon chaighdeán agus prótacal iomchuí eile maidir le sonraí a thíolacadh, ar caighdeán agus prótacal iad arna mbeartú ag Rúnaí Feidhmiúcháin CGIM agus atá ar fáil ar láithreán gréasáin CGIM.

3. Cuirfidh Ballstáit an Coimisiún ar an eolas maidir leis na sonraí arna dtíolacadh ar bhonn an Airteagail seo.

Féadfaidh an Coimisiún gníomhartha cur chun feidhme a ghlacadh i ndáil le rialacha mionsonraithe d’fhormáid agus do tharchur na sonraí dá dtagraítear san Airteagal seo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).







TEIDEAL V

FORÁLACHA CRÍOCHNAITHEACHA

Airteagal 25

An nós imeachta coiste

1. Déanfaidh an Coiste um Iascach agus Dobharshaothrú arna bhunú le hAirteagal 30(1) de Rialachán (CE) Uimh. 2371/2002 cúnamh a thabhairt don Choimisiún. Beidh an Coiste sin ina choiste de réir bhrí Rialachán (AE) Uimh. 182/2011.

2. I gcás ina ndéantar tagairt don mhír seo, beidh feidhm ag mír 5 de Rialachán (AE) Uimh. 182/2011.

Airteagal 26

Cumhachtaí a tharmligean

A mhéid is gá, chun leasuithe a thagann chun bheith éigeantach don Aontas a chur chun feidhme i ndlí Aontais ar leasuithe iad ar bhearta CGIM agus is bearta atá curtha chun feidhme i ndlí an Aontais cheana, tabharfar de chumhacht don Choimisiún gníomhartha tarmligthe a ghlacadh, i gcomhréir le hAirteagal 27, chun forálacha an Rialacháin seo a leasú i ndáil leis an méid seo a leanas:

(a) faisnéis a sholáthar faoi Airteagal 15(4) do Rúnaí Feidhmiúcháin CGIM;

(b) liosta na soithí údaraithe a tharchur chuig Rúnaí Feidhmiúcháin CGIM faoi Airteagal 17;

(c) na bearta stát an chalafoirt a leagtar amach in Airteagal 18 go hAirteagal 22;

(d) an comhar, an fhaisnéis agus an tuairisciú a leagtar amach in Airteagal 23 agus in Airteagal 24;

(e) tábla, léarscáil agus comhordanáidí geografacha Fho-Limistéir Gheografacha CGIM (“FLGanna”) atá leagtha amach in Iarscríbhinn I;

(f) nósanna imeachta cigireachta stát an chalafoirt maidir le soithí, a leagtar amach in Iarscríbhinn II; agus

(g) na maitrísí staidrimh CGIM atá leagtha amach in Iarscríbhinn III.

Airteagal 27

An tarmligean a fheidhmiú

1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

2. Déanfar an chumhacht chun gníomhartha tarmligthe a ghlacadh dá dtagraítear in ►M1 Airteagal 16b, Airteagal 16c agus Airteagal 26 ◄ , tabhairt don Choimisiún go ceann tréimhse trí bliana ón ►M1 28 Samhain 2015 ◄ . Déanfaidh an Coimisiún tráth nach déanaí ná sé mhí roimh dheireadh na tréimhse trí bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná trí mhí roimh dheireadh gach tréimhse.

3. Féadfaidh Parlaimint na hEorpa nó an Chomhairle tarmligean na cumhachta dá dtagraítear in ►M1 Airteagal 16b, Airteagal 16c agus Airteagal 26 ◄ a chúlghairm aon tráth. Déanfaidh cinneadh chun cúlghairm a dhéanamh, deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta níos déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.

4. A luaithe a ghlacfaidh sé gníomh tarmligthe, tabharfaidh an Coimisiún fógra do Pharlaimint na hEorpa agus don Chomhairle go comhuaineach.

5. Ní thiocfaidh gníomh tarmligthe a ghlactar de bhun ►M1 Airteagal 16b, Airteagal 16c agus Airteagal 26 ◄ , i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimse dhá mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú dhá mhí ar thionscnamh Pharlaimint na hEorpa nó na Comhairle.

Airteagal 28

Leasuithe ar Rialachán (CE) Uimh. 1967/2006

Leasaítear Rialachán (CE) Uimh. 1967/2006 leis seo mar a leanas:

(1) in Airteagal 4, scriostar mír 3;

(2) in Airteagal 9, cuirtear an méid seo a leanas in ionad mhír 3:

“3. Maidir le heangacha arna dtarraingt, seachas iad siúd dá dtagraítear i mír 4, is í seo a leanas an toise mogalra is lú a bheidh acu:

(a) eanganch a bhfuil mogalra cearnógach de 40 mm ina ceann; nó

(b) arna iarraidh sin go cuí-réasúnaithe ag úinéir na loinge, eangach le mogalra diamantach de 50 mm a bhfuil roghnaíocht aitheanta ó thaobh toise de aici arb ionann í nó arb mó í ná roghnaíocht na n-eangach dá dtagraítear faoi phointe (a).

Ní bheidh soithí iascaireachta údaraithe ach chun ceann amháin den dá chineál eangach sin a úsáid agus a choimeád ar bord.

Faoi 30 Meitheamh 2012 déanfaidh an Coimisiún tuarascáil maidir le cur chun feidhme na míre seo a thíolacadh do Pharlaimint na hEorpa agus don Chomhairle, agus déanfaidh sé togra, i gcás inarb iomchuí, i leith leasuithe feiliúnacha, ar bhonn na tuarascála sin agus ar bhonn na faisnéise arna soláthar ag Ballstáit roimh an 31 Nollaig 2011 freisin.”;

(3) scriostar Airteagal 24;

(4) in Airteagal 27, scriostar mír 1 agus mír 4.

Airteagal 29

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.









IARSCRÍBHINN I

(A) Tábla de FLGanna CGIM







FO-LIMISTÉAR EBT RANNA STAIDRIMH EBT FLGanna IARTHARACH 1.1 BAILÉARACH 1 Muir Alboran Thuaidh 2 Oileán Alboran 3 Muir Alboran Theas 4 an Ailgéir 5 na hOileáin Bhailéaracha 6 Tuaisceart na Spáinne 11.1 an tSairdín (thiar) 1.2 MURASCAILL AN LEOIN 7 Murascaill an Leoin 1.3 AN tSAIRDÍN 8 Oileán na Corsaice 9 an Mhuir Liogúrach agus Muir Thoirian Thuaidh 10 Muir Thoirian Theas 11.2 an tSairdín (thoir) 12 Tuaisceart na Túinéise LÁIR 2.1 AIDRIADACH 17 Aidriadach Thuaidh 18 Muir Aidriad Theas (cuid de) 2.2 IÓNACH 13 Murascaill Hammamet 14 Murascaill Gabes 15 Oileán Mhálta 16 ó Dheas ón tSicil 18 Muir Aidriad Theas (cuid de) 19 an Mhuir Iónach Thiar 20 an Mhuir Iónach Thoir 21 an Mhuir Iónach Theas OIRTHEARACH 3.1 AEIGÉACH 22 an Mhuir Aeigéach 23 Oileán na Créite 3.2 LEIVEANTACH 24 an Leiveaint Thuaidh 25 Oileán na Cipire 26 an Leiveaint Theas 27 an Leiveaint AN MHUIR DHUBH 4.1 MARMARA 28 Muir Marmara 4.2 AN MHUIR DHUBH 29 An Mhuir Dhubh 4.3 MUIR MHEOID 30 Muir Mheoid

(B) Tábla Fho-limistéir Gheografacha CGIM (FLGanna) (CGIM, 2009)

— Ranna Staidrimh an EBT (dearg) — Fo-limistéir Gheografacha CGIM (dubh)

01 — Muir Alboran Thuaidh

02 — Oileán Alboran

03 — Muir Alboran Theas

04 — an Ailgéir

05 — na hOileáin Bhailéaracha

06 — Tuaisceart na Spáinne

07 — Murascaill an Leoin

08 — Oileán na Corsaice

09 — an Mhuir Liogúrach agus Muir Thoirian Thuaidh

10 — Muir Thoirian Theas agus Láir

11.1 — an tSairdín (thiar)

11.2 — an tSairdín (thoir)

12 — Tuaisceart na Túinéise

13 — Murascaill Hammamet

14 — Murascaill Gabes

15 — Oileán Mhálta

16 — ó Dheas ón tSicil

17 — Aidriadach Thuaidh

18 — Muir Aidriad Theas

19 — an Mhuir Iónach Thiar

20 — an Mhuir Iónach Thoir

21 — an Mhuir Iónach Theas

22 — an Mhuir Aeigéach

23 — Oileán na Créite

24 — an Leiveaint Thuaidh

25 — Oileán na Cipire

26 — an Leiveaint Theas

27 — an Leiveaint

28 — an Mhuir Marmara

29 — an Mhuir Dhubh

30 — Muir Mheoid

(C) Comhordanáidí geografacha d’Fho-limistéir Gheografacha CGIM (FLGanna) (CGIM, 2009)







FLGanna TEORAINNEACHA 1 Líne an chósta 36° ó Thuaidh 5° 36′ Siar 36° ó Thuaidh 3° 20′ Siar 36° 05′ ó Thuaidh 3° 20′ Siar 36° 05′ ó Thuaidh 2° 40′ Siar 36° ó Thuaidh 2° 40′ Siar 36° ó Thuaidh 1° 30′ Siar 36° 30′ ó Thuaidh 1° 30′ Siar 36° 30′ ó Thuaidh 1° Siar 37° 36′ ó Thuaidh 1° Siar 2 36° 05′ ó Thuaidh 3° 20′ Siar 36° 05′ ó Thuaidh 2° 40′ Siar 35° 45′ ó Thuaidh 3° 20′ Siar 35° 45′ ó Thuaidh 2° 40′ Siar 3 Líne an chósta 36° ó Thuaidh 5° 36′ Siar 35° 49′ ó Thuaidh 5° 36′ Siar 36° ó Thuaidh 3° 20′ Siar 35° 45′ ó Thuaidh 3° 20′ Siar 35° 45′ ó Thuaidh 2° 40′ Siar 36° ó Thuaidh 2° 40′ Siar 36° ó Thuaidh 1° 13′ Siar Teorainn Mharacó-na hAilgéire 4 Líne an chósta 36° ó Thuaidh 2° 13′ Siar 36° ó Thuaidh 1° 30′ Siar 36° 30′ ó Thuaidh 1° 30′ Siar 36° 30′ ó Thuaidh 1° Siar 37° ó Thuaidh 1° Siar 37° ó Thuaidh 0° 30′ Soir 38° ó Thuaidh 0° 30′ Soir 38° ó Thuaidh 8° 35′ Soir Teorainn na hAilgéire-na Túinéise Teorainn Mharacó-na hAilgéire 5 38° ó Thuaidh 0° 30′ Soir 39° 30′ ó Thuaidh 0° 30′ Soir 39° 30′ ó Thuaidh 1° 30′ Siar 40° ó Thuaidh 1° 30′ Soir 40° ó Thuaidh 2° Soir 40° 30′ ó Thuaidh 2° Soir 40° 30′ ó Thuaidh 6° Soir 38° ó Thuaidh 6° Soir 6 Líne an chósta 37° 36′ ó Thuaidh 1° Siar 37° ó Thuaidh 1° Siar 37° ó Thuaidh 0° 30′ Soir 39° 30′ ó Thuaidh 0° 30′ Soir 39° 30′ ó Thuaidh 1° 30′ Siar 40° ó Thuaidh 1° 30′ Soir 40° ó Thuaidh 2° Soir 40° 30′ ó Thuaidh 2° Soir 40° 30′ ó Thuaidh 6° Soir 41° 47′ ó Thuaidh 6° Soir 42° 26′ ó Thuaidh 3° 09′ Soir 7 Líne an chósta 42° 26′ ó Thuaidh 3° 09′ Soir 41° 20′ ó Thuaidh 8° Soir Teorainn na Fraince-na hIodáile 8 43° 15′ ó Thuaidh 7° 38′ Soir 43° 15′ ó Thuaidh 9° 45′ Soir 41° 18′ ó Thuaidh 9° 45′ Soir 41° 20′ ó Thuaidh 8° Soir 41° 18′ ó Thuaidh 8° Soir 9 Líne an chósta Teorainn na Fraince-na hIodáile 43° 15′ ó Thuaidh 7° 38′ Soir 43° 15′ ó Thuaidh 9° 45′ Soir 41° 18′ ó Thuaidh 9° 45′ Soir 41° 18′ ó Thuaidh 13° Soir 10 Líne an chósta (lena n-áirítear an tSicil Thuaidh) 41° 18′ ó Thuaidh 13° Soir 41° 18′ ó Thuaidh 11° Soir 38° ó Thuaidh 11° Soir 38° ó Thuaidh 12° 30′ Soir 11 41° 47′ ó Thuaidh 6° Soir 41° 18′ ó Thuaidh 6° Soir 41° 18′ ó Thuaidh 11° Soir 38° 30′ ó Thuaidh 11° Soir 38° 30′ ó Thuaidh 8° 30′ Soir 38° ó Thuaidh 8° 30′ Soir 38° ó Thuaidh 6° Soir 12 Líne an chósta Teorainn na hAilgéire-na Túinéise 38° ó Thuaidh 8° 30′ Soir 38° 30′ ó Thuaidh 8° 30′ Soir 38° 30′ ó Thuaidh 11° Soir 38° ó Thuaidh 11° Soir 37° ó Thuaidh 12° Soir 37° ó Thuaidh 11° 04′ Soir 13 Líne an chósta 37° ó Thuaidh 11° 04′ Soir 37° ó Thuaidh 12° Soir 35° ó Thuaidh 13° 30′ Soir 35° ó Thuaidh 11° Soir 14 Líne an chósta 35° ó Thuaidh 11° Soir 35° ó Thuaidh 15° 18′ Soir Teorainn na Túinéise-na Libia 15 36° 30′ ó Thuaidh 13° 30′ Soir 35° ó Thuaidh 13° 30′ Soir 35° ó Thuaidh 15° 18′ Soir 36° 30′ ó Thuaidh 15° 18′ Soir 16 Líne an chósta 38° ó Thuaidh 12° 30′ Soir 38° ó Thuaidh 11° Soir 37° ó Thuaidh 12° Soir 35° ó Thuaidh 13° 30′ Soir 36° 30′ ó Thuaidh 13° 30′ Soir 36° 30′ ó Thuaidh 15° 18′ Soir 37° ó Thuaidh 15° 18′ Soir 17 Líne an chósta 41° 55′ ó Thuaidh 15° 08′ Soir Teorainn na Cróite-Mhontainéagró 18 Líne an chósta (an dá thaobh) 41° 55′ ó Thuaidh 15° 08′ Soir 40° 04′ ó Thuaidh 18° 29′ Soir Teorainn na Cróite-Mhontainéagró Teorainn na hAlbáine-na Gréige 19 Líne an chósta (lena n-áirítear an tSicil Thoir) 40° 04′ ó Thuaidh 18° 29′ Soir 37° ó Thuaidh 15° 18′ Soir 35° ó Thuaidh 15° 18′ Soir 35° ó Thuaidh 19° 10′ Soir 39° 58′ ó Thuaidh 19° 10′ Soir 20 Líne an chósta Teorainn na hAlbáine-na Gréige 39° 58′ ó Thuaidh 19° 10′ Soir 35° ó Thuaidh 19° 10′ Soir 35° ó Thuaidh 23° Soir 36° 30′ ó Thuaidh 23° Soir 21 Líne an chósta Teorainn na Túinéise-na Libia 35° ó Thuaidh 15° 18′ Soir 35° ó Thuaidh 23° Soir 34° ó Thuaidh 23° Soir 34° ó Thuaidh 25° 09′ Soir Teorainn na hÉigipte-na Libia 22 Líne an chósta 36° 30′ ó Thuaidh 23° Soir 36° ó Thuaidh 23° Soir 36° ó Thuaidh 26° 30′ Soir 34° ó Thuaidh 26° 30′ Soir 34° ó Thuaidh 29° Soir 36° 43′ ó Thuaidh 29° Soir 23 36° ó Thuaidh 23° Soir 36° ó Thuaidh 26° 30′ Soir 34° ó Thuaidh 26° 30′ Soir 34° ó Thuaidh 23° Soir 24 Líne an chósta 36° 43′ ó Thuaidh 29° Soir 34° ó Thuaidh 29° Soir 34° ó Thuaidh 32° Soir 35° 47′ ó Thuaidh 32° Soir 35° 47′ ó Thuaidh 35° Soir Teorainn na Tuirce-na Siria 25 35° 47′ ó Thuaidh 32° Soir 34° ó Thuaidh 32° Soir 34° ó Thuaidh 35° Soir 35° 47′ ó Thuaidh 35° Soir 26 Líne an chósta Teorainn na hÉigipte-na Libia 34° ó Thuaidh 25° 09′ Soir 34° ó Thuaidh 34° 13′ Soir Teorainn na hÉigipte-Stráice Gaza 27 Líne an chósta Teorainn na hÉigipte-Stráice Gaza 34° ó Thuaidh 34° 13′ Soir 34° ó Thuaidh 35° Soir 35° 47′ ó Thuaidh 35° Soir Teorainn na Tuirce-na Siria 28 29 30









IARSCRÍBHINN II

Nósanna imeachta cigireachta stát an chalafoirt maidir le soithí

1. Soithí a shainaithint

Déanfaidh cigirí calafoirt an méid seo a leanas:

(a) fíoróidh siad gur doiciméadacht bhailí í an doiciméadacht oifigiúil atá ar bord, trí bhíthin teagmháil iomchuí a dhéanamh, más gá, le Stát na brataí nó trí thaifid idirnáisiúnta na soithí;

(b) nuair is gá, socróidh siad chun go ndéanfar aistriú oifigiúil ar an doiciméadacht;

(c) fíoróidh siad go bhfuil ainm agus bratach an tsoithigh, aon uimhir aitheantais sheachtrach agus marcálacha aitheantais seachtracha den soitheach (agus uimhir aitheantais loinge de chuid na hEagraíochta Muirí Idirnáisiúnta (“IMO”), más ar fáil di) agus an comhartha aitheantais idirnáisiúnta raidió ceart;

(d) scrúdóidh siad, a mhéid is féidir, ar athraíodh ainm agus/nó bratach an tsoithigh agus, i gcás inar athraíodh, nótálfaidh sé an t-ainm(na hainmneacha) agus an bhratach (na bratacha) a bhí aige roimhe sin;

(e) nótálfaidh siad an calafort clárúcháin, ainm agus seoladh an úinéara (agus an oibreora agus an úinéara thairbhigh murab ionann iad agus an t-úinéir), ainm agus seoladh an ghníomhaire agus mháistir an tsoithigh, lena n-áirítear an comhartha aitheantais uathúil don chuideachta agus don úinéir cláraithe más ar fáil dóibh; agus

(f) nótálfaidh siad ainmneacha agus seoltaí úinéirí a bhí ann roimhe sin, dá mba ann dóibh, i rith na gcúig bliana roimhe sin.

2. Údaruithe

Fíoróidh na cigirí calafoirt go bhfuil údaruithe chun iascaireachta nó chun éisc nó táirgí iascaireachta a iompar ar aon dul leis an bhfaisnéis a fuarthas faoi phointe 1 agus scrúdóidh siad ré na n-údaruithe agus an fheidhm atá acu maidir le limistéir, speicis agus trealamh iascaireachta.

3. Doiciméadacht eile

Déanfaidh cigirí calafoirt athbhreithniú ar an doiciméadacht ábhartha uile, lena n-áirítear doiciméadacht i bhformáid leictreonach. Leis an doiciméadacht ábhartha, d’fhéadfaí go n-áireofaí logleabhair, go háirithe an logleabhar iascaireachta, mar aon le liosta na foirne, pleananna stuála agus líníochtaí de na boilg éisc nó cur síos scríofa orthu. Féadfar cigireacht a dhéanamh ar na boilg nó na limistéir sin d’fhonn a fhíorú an gcomhfhreagraíonn a dtoise agus a ndéanamh do na líníochtaí nó do na tuairiscí sin agus d’fhonn a fhíorú go ndéantar an stuáil de réir na bpleananna stuála. I gcás inarb iomchuí, áireofar leis an doiciméadacht seo freisin doiciméid ghabhála nó doiciméid trádála arna n-eisiúint ag aon eagraíocht réigiúnach bainistíochta iascaigh.

4. Trealamh iascaireachta

(a) Fíoróidh cigirí calafoirt gur i gcomhréir le coinníollacha na n-údaruithe é an trealamh iascaireachta atá ar bord. Féadfar an trealamh a sheiceáil freisin d’fhonn a áirithiú go mbeidh tréithe amhail, inter alia, toisí mogalra (agus aon fheistí a d’fhéadfadh a bheith ann), fad na n-eangach agus toise na nduán i gcomhréir leis na rialacháin atá infheidhme agus go gcomhfhreagraíonn marcanna aitheantais an trealaimh leis na marcanna atá údaraithe don soitheach.

(b) Féadfaidh cigirí calafoirt an soitheach a chuardach freisin chun aon trealamh iascaireachta atá stuáilte as radharc a aimsiú nó trealamh iascaireachta atá neamhdhleathach ar aon bhealach eile.

5. Éisc agus táirgí iascaigh

(a) Scrúdóidh cigirí calafoirt, a mhéid is mó is féidir, maidir leis an gceist ar ghabhadh na héisc agus na táirgí iascaireachta atá ar bord i gcomhréir leis na coinníollacha atá leagtha amach sna húdaruithe infheidhme. Agus é sin á dhéanamh acu, scrúdóidh cigirí calafoirt an logleabhar iascaireachta agus na tuarascálacha arna dtíolacadh, lena n-áirítear na tuarascálacha a tarchuireadh trí chóras faireacháin soithí (CFS), de réir mar is iomchuí.

(b) Chun na cainníochtaí agus na speicis atá ar bord a shuíomh, féadfaidh cigirí calafoirt na héisc a scrúdú sa bholg nó le linn don ghabháil a bheith á cur i dtír. Agus é sin á dhéanamh acu, féadfaidh cigirí calafoirt cartáin ina ndearnadh na héisc a phacáil roimh ré a oscailt agus na héisc nó na cartáin a bhoga